**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

23. júna 2017

**Zapojenie dopravcu RegioJet, a. s.  
do Integrovaného dopravného systému v Bratislavskom kraji**

Materiál predkladá: Materiál obsahuje:

Ing. Martin Berta 1. Návrh uznesenia

podpredseda BSK 2. Dôvodová správa

3. Stanoviská komisií

Zodpovedný:

Ing. Marian Rovenský

predseda predstavenstva

Bratislavská integrovaná doprava, a. s.

Spracovatelia:

Ing. Zuzana Horčíková

generálna riaditeľka

Bratislavská integrovaná doprava, a. s.

Bratislava

jún 2017

Návrh uznesenia

**UZNESENIE č. ........... / 2017**

zo dňa 23. 06. 2017

Zastupiteľstvo Bratislavského samosprávneho kraja po prerokovaní materiálu

**A. s c h v a ľ u j e**

zapojenie dopravcu RegioJet a. s. do Integrovaného dopravného systému v Bratislavskom kraji v zmysle predloženého dokumentu.

**B. u k l a d á**

predsedovi Bratislavského samosprávneho kraja

poveriť predstavenstvo spoločnosti Bratislavská integrovaná doprava, a. s. viesť so zástupcami spoločnosti RegioJet, a. s. rokovania smerujúce k zapojeniu spoločnosti RegioJet, a. s. do Integrovaného dopravného systému v Bratislavskom kraji najneskôr do 30.06.2018.

T: 30.06.2018

**D ô v o d o v á s p r á v a**

Integrovaný dopravný systém v Bratislavskom kraji bol spustený 1.6.2013 na území Bratislavy a okresu Malacky. Od 1.11.2015 bolo jeho územie rozšírené aj na okresy Pezinok, Senec a vybrané obce v Trnavskom kraji.

Spoločnosť RJ-SK prevádzkuje vlakovú dopravu trati 131 Bratislava – Komárno od 4.3.2012 na základe *Zmluvy o dopravných službách vo verejnom záujme pri prevádzkovaní osobnej dopravy na železničnej trati Bratislava – Dunajská Streda – Komárno* uzatvorenej s Ministerstvom dopravy a výstavby SR. Platnosť tejto zmluvy končí v decembri 2020.

#### Priebeh rokovaní

BID už od počiatku pripravovala IDS ako otvorený systém, do ktorého môžu byť, v prípade záujmu, zapojení všetci dopravcovia vykonávajúci výkony vo verejnej doprave v našom regióne. Popri etablovaných dopravcoch – DPB, SL a ZSSK sa preto rokovaní pracovných skupín počas prípravy IDS začali od polovice roka 2012 zúčastňovať aj zástupcovia spoločnosti RJ-SK. Vo februári 2013, krátko pred podpisom *Zmluvy o podmienkach prepravy a zabezpečení činností súvisiacich s prevádzkou Integrovaného dopravného systému v Bratislavskom kraji*, ktorou sa upravujú vzťahy medzi koordinátorom a dopravcami, sa spoločnosť RJ-SK rozhodla, že do systému IDS BK v I. etape nevstúpi.

V priebehu rokov 2013 až 2016 prebehlo niekoľko stretnutí, na ktorých sa rokovalo aj o budúcej spolupráci v rámci IDS BK.

Novým impulzom pre zapojenie RJ-SK bolo sprevádzkovanie železničnej zastávky Bratislava-Vrakuňa v októbri 2016, následkom čoho sa otvorilo nové kolo rokovaní. V rámci nich sa uskutočnili dve pracovné stretnutia zástupcov spoločnosti BID a spoločnosti RJ-SK, a to dňa 29.11.2016 a 19.12.2016.

Na týchto stretnutiach identifikovali oblasti, ktoré je potrebné riešiť, resp. sa s nimi oboznámiť, ako napr.:

* akceptácia cestovných lístkov IDS BK zariadeniami spoločnosti RegioJet, a. s.,
* algoritmus deľby tržieb,
* posilnenie dopravy na prevádzkovanej trati – súčasná vysoká obsaditeľnosť vlakov,

Zo strany spoločnosti BID boli dňa 08.12.2016 zaslané všetky požadované informácie o tarifnom systéme IDS BK a o procese zúčtovania predaných cestovných lístkov, vrátane popisu samotného postupu pri deľbe tržieb.

Po vzájomnej dohode oboch zúčastnených strán spoločnosť BID pripravila pracovné stretnutie zástupcov spoločností BID, RJ-SK a TransData, s. r. o. k úprave predajného systému. Predmetné stretnutie sa uskutočnilo 09.01.2017. Výstupom zo stretnutia bol:

* záväzok spoločnosti RJ-SK zaslať spoločnosti TransData, s. r. o. technickú špecifikáciu ich zariadenia, ktorým zabezpečujú kontrolu cestovných lístkov (POP),
* záväzok spoločnosti TransData, s. r. o. zaslať cenovú ponuku na:
  + aplikáciu “Revízorská čítačka“, ktorá by mohla byť inštalovaná v zariadeniach POP pre umožnenie kontroly cestovných lístkov v elektronickej podobe a čítačky bezkontaktných čipových kariet
  + aplikáciu „PC Predpredaj“ na predpredajné miesta, pre účely predaja predplatných cestovných lístkov.

Obaja partneri si svoje úlohy v priebehu mesiaca január 2017 splnili.

Zároveň spoločnosť BID pripravila odhad tržieb spoločnosti RJ-SK (a vlastne všetkých zapojených dopravcov) z IDS BK a analýzu všetkých potrebných úkonov smerujúcich k pripojeniu RJ-SK ako ďalšieho dopravcu do IDS BK.

Výsledkom týchto rokovaní je, že zodpovedný zástupca RJ dňa 17.05.2017 tlmočil BID rozhodnutie vedenia RJ o vstupe do IDS BK. Toto rozhodnutie potvrdí spoločnosť v najbližšom čase aj písomne.

#### Finančné zhodnotenie

Výpočet dopadov je kalkulovaný za mesiac marec 2017 zo skutočných dát. Dopad predstavuje podiel z tržieb jednotlivých dopravcov za cestovné lístky IDS BK pripadajúci novému dopravcovi.

**Vo vlakoch RJ-SK bude možné pri ceste využiť celoštátny železničný cenník** (na celom úseku trate Bratislava – Komárno), **alebo cenník IDS BK** (na úseku Bratislava – Kvetoslavov). Z toho dôvodu je dôležitým faktorom pri výpočte **dopadov** využitie cestovných dokladov IDS BK vo vlakoch RJ-SK. Využitie tarify IDS BK sme nateraz len odhadli na základe jej využiteľnosti vo vlakoch ZSSK, ktorá nemusí odzrkadľovať skutočnosť vo vlakoch RJ-SK. Najmä v regióne, kde na území BSK vzhľadom na polohu vlakových staníc a autobusových zastávok nie je možné hovoriť o súbežnej doprave – cestujúci má na výber buď vlak alebo autobus.

1. Priemerné mesačné dopady na tržby dopravcov (marec 2017) v EUR

| Typ CL | ZSSK | SL | DPB | RJ-SK |
| --- | --- | --- | --- | --- |
| predplatné cestovné lístky | -233,38 | -2 051,52 | -10 435,22 | +12 720,13 |
| cestovné lístky na jednu cestu | -200,01 | -9 968,95 | - 5 260,76 | +15 429,73 |
| Spolu | **-433,40** | **-12 020,47** | **-15 695,99** | **+28 149,86** |

Pri výpočte **nových tržieb** vychádzame z počtu prepravených osôb vo vlakoch RJ-SK za rovnaké obdobie. Cez hranicu mesta cestovalo 182 tisíc cestujúcich a len po meste 13 tisíc cestujúcich.

Pri výpočte na základe doterajších skúseností predpokladáme, že 10 až 20 % z týchto cestujúcich využije cestovné lístky IDS BK. Priemerná cena 1 cesty z regiónu je 1,07 €, priemerná cena 1 cesty v Bratislave je 0,66825 €.

Pri 10 % využití tarify IDS BK sa tržby IDS BK môžu **zvýšiť o 20 000 €**. Tieto zvýšené tržby by čiastočne pokrývali vzniknuté dopady.

Pri 15 % využití tarify IDS BK sa tržby IDS BK môžu **zvýšiť o 30 500 €**. Tieto zvýšené tržby by úplne pokrývali vzniknuté dopady.

Pri 20 % využití tarify IDS BK sa tržby IDS BK môžu **zvýšiť o 40 500 €**. Tieto zvýšené tržby by boli vyššie ako vzniknuté dopady.

Skutočný odhadovaný spoločný finančný dopad na všetkých troch objednávateľov by sa tak pohyboval na úrovni do 8 000 € za mesiac. Na presné hodnoty bude mať vplyv zmena správania cestujúcich, ktorú nemožno dopredu odhadnúť. Pre plánovanie rozpočtu preto odporúčame počítať s najkonzervatívnejším dopadom.

#### Ďalšie kroky

Pre plnohodnotné zapojenie spoločnosti RJ-SK do systému IDS BK bude potrebné ešte vykonať:

* dohodnutie zmluvných podmienok a podpísanie zmlúv (zodpovední: všetci partneri),
* vydanie nového Prepravného poriadku (zodpovedný: BID),
* aktualizácia informačných materiálov (zodpovedný: BID),
* informačná kampaň (zodpovedný: BID v spolupráci s RJ-SK),
* osadenie označovačov cestovných lístkov na železničných zastávkach zahrnutých do IDS BK – Miloslavov, Kvetoslavov zast., Kvetoslavov, k termínu spustenia minimálne na zastávke Bratislava-Vrakuňa (zodpovedný: MDV SR, ŽSR).

Pre osadenie označovačov je nevyhnutné vykonať nasledovné kroky (zodpovední: MDV SR, ŽSR, BID – ak bude ich prevádzkovateľom):

* zadať vypracovanie projektovej dokumentácie pre osadenie zariadenia a vybudovanie elektrickej prípojky (žst. BA-Vrakuňa, žst. Kvetoslavov a žst. Kvetoslavov - zastávka),
* získať súhlas s umiestnením a podpísať zmluvu so ŽSR na odber elektrickej energie,
* získať stavebné povolenie od Dopravného úradu (zodpovedný: MDV SR, ŽSR, BID),
* obstarať dodávateľa realizácie elektrickej prípojky a inštalácie zariadenia,
* popri tom:
  + zakúpiť potrebný počet zariadení (3 ks označovačov aj so stojanom); v prípade umiestnenia OCL len na žst. BA-Vrakuňa je možné využiť zariadenie, ktoré bolo určené pre žst. Miloslavov, kde nebolo osadené,
  + dohodnúť s MDV SR, kto uvedené práce našej spoločnosti zafinancuje, a kto bude financovať prevádzku OCL,
* absolvovať kolaudačné konanie a podpisy zmlúv,
* uviesť zariadenia do prevádzky.

**Nakoľko v súčasnosti nie je v podmienkach IDS BK medzi objednávateľmi dohodnuté financovanie a zodpovednosť pri zabezpečení tarifnej infraštruktúry, sú uvedené zodpovedné subjekty návrhom zo strany BID. BID sa bude usilovať, aby si príslušné orgány svoje úlohy osvojili. V opačnom prípade bude nutné zvolať rokovanie na najvyššej úrovni, s cieľom dohodnúť sa na zodpovednosti a financiách.**


Odhad prácnosti týchto činností je 6 mesiacov od podpisu Zmluvy. Z toho vyplýva predpokladaný termín zapojenia RJ do IDS BK – 1.1.2018.

#### Dôvody pre zapojenie RJ

RJ-SK prevádzkuje dopravu na trati 131 Bratislava – Komárno. Táto trať zahŕňa na území zapojenom do IDS BK stanice:

* Bratislava hlavná stanica
* Bratislava-Nové Mesto
* Bratislava-Vrakuňa
* Podunajské Biskupice
* Rovinka
* Nové Košariská
* Kvetoslavov zastávka
* Kvetoslavov

V blízkej budúcnosti majú na tejto trati pribudnúť nové zastávky, tzv. TIOPy, Martinský cintorín a Ružinov.



1. Schéma linky S70 s vyznačením možných prestupov

Zapojením RJ-SK sa umožní rýchle prepojenie okrajových MČ Bratislavy – Vrakune a Podunajských Biskupíc s Novým Mestom a širším centrom (Hlavnou stanicou). Verejná doprava v tejto relácii je pomerne nevyhovujúca čo do smerovania aj do intenzity. Na atraktivitu verejnej dopravy vo Vrakuni a Podunajských Biskupiciach naviac vplýva jej nespoľahlivosť v dôsledku nepriaznivej situácii (zápchy v rozpätí 10 až 50 minút) na cestách.

**Zapojenie vlakového dopravcu, a tým pádom vznik novej linky IDS BK je v súlade s dopravnou politikou štátu, kraja aj mesta – preferencia koľajovej dopravy ako nosného systému.**

Nová vlaková linka dostane označenie S70. Jej interval vychádza zo súčasného rozsahu dopravy od 15 minút v špičke po 60 minúť počas sedla pracovných dní a víkendov. Na linke bude platiť celá ponuka cestovných lístkov IDS BK.

#### Odporúčané zmeny súvisiace so zavedením linky S70

V súvislosti so zavedením linky S70 odporúčame :

* dobudovať autobusovú zastávku *Píniová* na Ráztočnej ulici pre linky 730 a 740 smerujúce do mesta – v súčasnosti existuje zastávka len v smere do regiónu – z dôvodu zlepšia možnosti prestupu autobus-vlak; táto zastávka bude pre lokálnu obsluhu (bytové domy na Píniovej) nevyhnutná po vybudovaní TIOP Vrakuňa, kedy súčasná dočasná železničná zastávka Vrakuňa zanikne,
* upraviť trasu a rozsah linky 79 (príp. aj linky 67) tak, aby zabezpečovala nadväznosť na vlaky linky S70, od ktorých rozvezie cestujúcich po sídliskovej časti MČ Vrakuňa a Podunajské Biskupice (bez zmeny rozsahu prevádzky do Lieskovca),
* zabezpečenie nadväznosti linky 725 Bratislava – Rovinka – Dunajská Lužná – Miloslavov na vlaky linky S70 v Miloslavove, pričom týmto krokom sa zlepší dostupnosť železničnej dopravy pre obyvateľov obce Miloslavov,
* zabezpečenie nadväznosti linky 649 Senec – Šamorín v Kvetoslavove, pričom sa zlepší dostupnosť železničnej dopravy pre obce Mierovo, Hubice, Oľdza a Čenkovce.