**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 23. júna 2017

**Návrh**

**Správa o priebehu**

**Bratislavskej regionálnej dotačnej schémy**

**na podporu kultúry za rok 2016**

**Predkladateľ:**

PhDr. Alžbeta Ožvaldová, podpredsedníčka BSK

**Materiál obsahuje:**

1. Návrh uznesenia
2. Dôvodová správa
3. Správa o priebehu

**Zodpovedná:**

Mgr. Art. Zuzana Šajgalíková, riaditeľka OCRaK

**Spracovatelia:**

Mgr. Zuzana Ivašková, vedúca OKP

Dott. Michal Denci, OKP

Bratislava

jún 2017

N á v r h u z n e s e n i a

**UZNESENIE č. ...... / 2017**

zo dňa 23.06. 2017

Zastupiteľstvo Bratislavského samosprávneho kraja po prerokovaní materiálu

**B e r i e n a  v e d o m i e**

Správu o priebehu Bratislavskej regionálnej dotačnej schémy na podporu kultúry za rok 2016

**D ô v o d o v á s p r á v a**

Úrad Bratislavského samosprávneho kraja chce poskytnúť poslaneckému zboru Zastupiteľstva BSK v predloženom materiáli sumárnu správu o plnení sektorovej dotačnej schémy - Bratislavskej regionálnej dotačnej schémy na podporu kultúry za rok 2016.

**Správa o priebehu**

**Bratislavskej regionálnej dotačnej schémy**

**na podporu kultúry**

**2016**

Bratislava

jún 2017

**správa**

1. **Východiská**
2. **Priebeh dotačnej schémy**
   1. Spustenie výzvy
   2. Mechanizmus poskytovania dotácií
   3. Časový harmonogram
   4. Prehľad žiadateľov o dotáciu
   5. Proces hodnotenia a schvaľovania
   6. Prehľad podporených žiadateľov a realizovaných projektov
3. **Vyhodnotenie dotačnej schémy**
   1. Štatistiky žiadateľov a podporených - porovnanie
   2. Vyhodnotenie implementácie a odporúčania

**Tabuľky**

Tab. 1 Nastavenie funkčného systému finančnej podpory kultúry a umenia

Tab. 2 Priebeh dotačnej schémy

Tab. 3 Zoznam dokumentov k priebehu dotačnej schémy

Tab. 4 Harmonogram priebehu

Tab. 5 Počet žiadostí postúpených na hodnotenie podľa oblastí podpory

Tab. 6 Výška žiadaných dotácií podľa oblastí podpory

Tab. 7 Žiadatelia podľa právnej subjektivity

Tab. 8 Členovia Rady BSK pre kultúru a umenie 2016

Tab. 9 Počet podporených žiadostí podľa oblastí podpory

Tab. 10 Výška pridelených dotácií podľa oblastí podpory

Tab. 11 Podporení žiadatelia podľa právnej subjektivity

**Grafy**

Graf 1a Podané žiadosti podľa oblastí podpory

Graf 1b Podané žiadosti podľa oblastí podpory

Graf 2a Podporené žiadosti podľa oblastí podpory

Graf 2b Podporené žiadosti podľa oblastí podpory

Graf 3a Výška žiadaných dotácií podľa oblastí podpory

Graf 3b Výška žiadaných dotácií podľa oblastí podpory

Graf 4a Výška pridelených dotácií podľa oblastí podpory

Graf 4b Výška pridelených dotácií podľa oblastí podpory

Graf 5 Žiadatelia podľa právnej subjektivity

Graf 6 Podporení podľa právnej subjektivity

Graf 7 Žiadosti podľa sídla realizátora projektu

Graf 8 Podporené projekty podľa miesta realizácie projektu

1. **Východiská**

**Správa o priebehu Bratislavskej regionálnej dotačnej schémy na podporu kultúry *(ďalej aj „dotačnej schémy“)* v roku 2016 je súčasťou odpočtu Stratégie rozvoja kultúry BSK na roky 2015 – 2020, ktorá bola schválená Zastupiteľstvom Bratislavského samosprávneho kraja uznesením č. 46/2015 zo dňa 26.6.2015 a Akčného plánu Programu hospodárskeho rozvoja a sociálneho rozvoja BSK.**

V schválenej stratégii, ktorej cieľom je *vytvoriť predpoklady a podmienky na rozvoj kultúry v Bratislavskom kraji v celej diverzite jej oblastí, foriem, aktivít a platforiem*, sa v jej analytickej časti uvádza, že BSK má dotačný systém (Všeobecne záväzné nariadenie o poskytovaní dotácií z rozpočtu BSK č. 6/2012) a že systém je otvorený aj pre žiadateľov z oblasti kultúry. No v porovnaní s európskym štandardom a z pohľadu systematického financovania kultúry sa tento mechanizmus nedá považovať za relevantný. Najväčšie rezervy má Bratislavský samosprávny kraj vo využití obrovského kultúrneho potenciálu, kumulovaného na jeho území v mimoriadnej pestrosti a početnosti jednotlivých foriem, žánrov a platforiem. Výhrady premietnuté následne do SWOT analýzy hovoria o nasledujúcich slabých stránkach: „Marginálna podpora umeleckej tvorby, nezriaďovanej a neziskovej kultúry”, “Chýbajúci systém viaczdrojového financovania a dlhodobej podpory rozvoja kultúry”, pričom identifikujú ako príležitosť “Vytvorenie systému finančnej podpory umeleckej tvorby a nezriaďovanej kultúry”.

V strategickej časti je prvou oblasťou „Otvorený a efektívny systém financovania kultúry a umenia“, kde sa píše, že najdôležitejšou súčasťou strategickej vízie rozvoja kultúry v Bratislavskom regióne je **zriadenie samostatnej dotačnej schémy určenej na podporu kultúrnych aktivít: Bratislavskej regionálnej dotačnej schémy na podporu kultúry** (v zmysle dotačnej podschémy existujúcej dotačnej schémy BSK).Dotačný systém by zrovnoprávnil šance na získanie finančnej podpory pre všetky subjekty kultúry pôsobiace v kraji – právnické a fyzické osoby tak, ako ich definuje § 3 VZN č. 6/2012 (horizontálny rozvoj kultúry) a zároveň by sa stal aj nástrojom kontinuálnej viacročnej podpory (vertikálny rozvoj kultúry). Dotačný systém by bol rozdelený na nasledujúce oblasti:

1. Podpora ochrany kultúrneho dedičstva
2. Podpora ľudovej a neprofesionálnej kultúry
3. Podpora pamäťových aktivít a činností
4. Podpora divadla a tanca
5. Podpora audiovizuálneho umenia
6. Podpora literatúry
7. Podpora výtvarného umenia
8. Podpora hudobného umenia
9. Podpora medziodborových kultúrnych a umeleckých aktivít

Transparentnosť, odbornosť a nezávislosť dotačnej schémy má garantovať nezávislý poradný orgán, **Rada BSK pre kultúru a umenie**, ktorej poslaním má byť odborné posúdenie žiadostí (projektov) o poskytnutie dotácií. Na odborné posúdenie má nadväzovať štandardný ďalší postup v súlade s VZN č. 6/2012 – prerokovanie žiadostí v Dotačnej komisii a schválenie dotácií v Zastupiteľstve BSK.

Navrhovaný dotačný systém má byť financovaný prostredníctvom všeobecne záväzného nariadenia kraja s tým, že každoročne by bola vyčlenená suma v rozpočte BSK na rok „t“ vo výške 1,35% z daňových príjmov BSK za rok „t-2“, maximálne však do výšky 1 000 000,- EUR (napríklad v schválenom rozpočte na rok 2016 by sa vyčlenili finančné prostriedky pre dotačný systém vo výške 1,35% z daňových príjmov roku 2014).

Programová časť zahŕňa medzi finančné nástroje zriadenie samostatnej dotačnej podschémy určenej na podporu kultúrnych aktivít: Bratislavskej regionálnej dotačnej schémy na podporu kultúry. Dotačný systém by zrovnoprávnil šance na získanie finančnej podpory pre subjekty kultúry pôsobiace v kraji v zmysle vymedzenia oprávnených žiadateľov podľa VZN č. 6/2012 (horizontálny rozvoj kultúry) a zároveň by sa stal aj nástrojom kontinuálnej viacročnej podpory (vertikálny rozvoj kultúry).

**Akčný plán implementácie Stratégie rozvoja kultúry BSK nadväzujúci na Program hospodárskeho a sociálneho rozvoja BSK na roky 2014 – 2020 vymedzil medzi svojimi prioritami:**

*Tab. 1 Nastavenie funkčného systému finančnej podpory kultúry a umenia*

**PRIORITA 1: Nastavenie funkčného systému finančnej podpory kultúry a umenia**

**Opatrenie 1. 1**

**Vytvorenie samostatnej dotačnej podschémy pre rozvoj kultúry (Bratislavská regionálna dotačná schéma na podporu kultúry)**

Termín: 2016

Merateľné ukazovatele: Zriadenie samostatnej dotačnej podschémy, zriadenie odborného expertného orgánu (nastavenie kritérií, štatútu, rokovacieho poriadku), vyčlenenie prostriedkov v rozpočte BSK, minimálne 40 %-ná podpora žiadateľov z oblasti nezriaďovanej kultúry

**Opatrenie 1. 2**

**Vytvorenie expertného poradného orgánu predsedu BSK (Rada BSK pre kultúru a umenie)**

Termín: 2015

Merateľné ukazovatele: Štatút a rokovací poriadok expertného poradného orgánu predsedu BSK (Rada BSK pre kultúru a umenie)

1. **Priebeh dotačnej schémy**
   1. **Spustenie výzvy**

Príprava Bratislavskej regionálnej dotačnej schémy pre rok 2016 (BRDS) nastala už v roku 2015, kedy Zastupiteľstvo BSK schválilo na svojom zasadnutí dňa 11.12.2015 rozpočet v programe 14: Strategická podpora verejného života a rozvoja regiónu v zmysle Všeobecne záväzného nariadenia Bratislavského samosprávneho kraja č. 6/2012 o poskytovaní dotácií z rozpočtu Bratislavského samosprávneho kraja. V rozpočtovom pláne bolo alokovaných **800.000.- EUR na zabezpečenie Bratislavskej regionálnej dotačnej schémy na podporu kultúry** **BSK v roku 2016**, určenej na podporu kultúry v zmysle stratégie. Alokovaná suma sa tak priblížila sume plánovanej v Stratégii rozvoja kultúry BSK.

**30. novembra 2015** bola vyhlásená výzva na predkladanie žiadostí o poskytnutie dotácií z Bratislavskej regionálnej dotačnej schémy na podporu kultúry pre všetky oblasti uvedené v Stratégii rozvoja kultúry. Lehota na predkladanie žiadostí bola určená **do 1. februára 2016** (vrátane).

**Výzva** na predkladanie žiadostí o poskytnutie dotácie z Bratislavskej regionálnej dotačnej schémy na podporu kultúry v roku 2016 **bola zverejnená dňa 30.11.2016.**

Výzva bola široko medializovaná a informovali o nej viaceré slovenské denníky, týždenníky a online médiá (články – SME, Denník N, rozhovory – TASR, Bratislavská televízia, Rádio Regína a i.). Regionálna dotačná schéma bola aj naďalej promovaná ako historicky prvá samostatná regionálna dotačná schéma na podporu kultúry na princípe nezávislého odborného rozhodovania na Slovensku. Navyše sa po vzore dotačnej schémy na podporu kultúry zriadili pre rok 2016 dotačná schéma na podporu turizmu a dotačná schéma na podporu rozvoja vidieka.

* 1. **Mechanizmus poskytovania dotácií**

Pravidlá pri poskytovaní dotácií upravuje (k termínu spustenia dotačnej schémy) **Všeobecné záväzné nariadenie o poskytovaní dotácií z rozpočtu Bratislavského samosprávneho kraja č. 6/2012 zo dňa 07.12.2012**. Podľa tohto nariadenia možno poskytovať dotácie v dvoch režimoch – tzv. „malé dotácie“ do 2 500 € a tzv. „veľké dotácie“ nad 2 500€. VZN ďalej upravuje podmienky poskytnutia a mechanizmus schvaľovania.

Pri kreovaní dotačnej schémy bolo jasné, že si jej implementácia bude vyžadovať aktualizáciu VZN o poskytovaní dotácií, nakoľko v tom čase platné VZN (6/2012) **neupravovalo existenciu dotačných schém ani mechanizmus ich poskytovania.** Pre časovú a procesnú náročnosť, ktorú si príprava nového VZN vyžaduje, však nebolo možné aktualizovať / prijať nové VZN pred spustením výzvy v druhom ročníku dotačnej schémy. V roku 2016 tak bola spustená výzva upravujúca podmienky poskytnutia dotácie z Bratislavskej regionálnej dotačnej schémy na podporu kultúry podľa platného VZN z roku 2012, čomu sa podriadil aj mechanizmus. Náležitosti upravené nariadením boli dodržané, zároveň boli doplnené o ďalšie procesy, ktoré síce neboli ukotvené vo VZN, ale neboli s ním ani v rozpore a boli úspešne implementované už v roku 2015 po spustení prvého ročníka BRDS na podporu kultúry, konkrétne:

* zapojenie externých odborníkov do procesu hodnotenia žiadostí o poskytnutie dotácie v podobe vytvorenia odbornej hodnotiacej komisie (bližšie je činnosť komisie popísaná v časti 2.5. tohto dokumentu). Tá bola vytvorená už v roku 2015 na obdobie 2 rokov na základe schválenej Stratégie rozvoja kultúry v BSK na roky 2015-2020, kde bolo **vytvorenie expertného poradného orgánu predsedu BSK** súčasťou priority 1, opatrenia 1.2.
* spôsob podávania žiadostí, ktoré sa **podávali na základe vopred zverejnenej výzvy**, ktorá určila oblasti podpory (podľa stratégie), lehotu podávania žiadostí, zadefinovala mechanizmus hodnotenia a obsahovala tiež mechanizmus schvaľovania podľa platného VZN 6/2012. Teda podávanie žiadostí bolo dopytované, v súlade s prijatou Stratégiou rozvoja kultúry v BSK na roky 2015-2020.

Tabuľka č. 2 zachytáva priebeh dotačnej schémy, obsahujúci všetky etapy jej administrácie – od prípravy výzvy, cez registráciu žiadateľov, hodnotenie a schvaľovanie, až po realizáciu projektov a ich vyúčtovanie.

*Tab. 2 Priebeh dotačnej schémy v roku 2016*

|  |  |
| --- | --- |
| **Proces** | **Administrácia** |
| **Prípravná fáza** | Príprava výzvy, návrh členov HK |
| **Zverejnenie výzvy** | Vyhlásenie a medializácia, konzultácie so žiadateľmi |
| **Uzávierka prijímania žiadostí** | Registrácia a štatistiky žiadateľov, kontrola formálnych náležitostí |
| **Hodnotenie projektov HK** | Príprava podkladov pre HK a distribúcia |
| **Zasadnutie HK** | Príprava zasadnutia, sumarizácia hodnotení, zápis |
| **Dotačná komisia BSK** | Podklady pre komisiu |
| **Zastupiteľstvo BSK** | Podklady na zastupiteľstvo |
| **Zverejnenie výsledkov hodnotenia** | Komunikácia výsledkov, oslovenie podporených subjektov, zbieranie potvrdení |
| **Realizácia projektov** | Príprava zmlúv, interná administrácia, podpisovanie zmlúv a zaslanie financií |
| **Predloženie Záverečných správ** | Priebežný monitoring, účasť na podujatiach, konzultácie prípravy vyúčtovania |
| **Vyúčtovanie a Uzavretie** | Komunikácia k zaslaniu vyúčtovania a doplnení, kontrola zmluvných ustanovení a dokladov |

Každá fáza procesu si zároveň vyžadovala vypracovanie dokumentov / podkladov nevyhnutných pre úspešnú implementáciu dotačnej schémy. Ich prehľadný zoznam podáva Tabuľka 3.

*Tab. 3 Zoznam dokumentov k priebehu dotačnej schémy v roku 2016*

|  |  |  |
| --- | --- | --- |
| ***Č.*** | ***Dokument*** | ***Zodpovednosť*** |
| 0 | VZN o poskytovaní dotácií | schvaľuje Zastupiteľstvo BSK |
| **Prípravná fáza - Zverejnenie výzvy / Uzávierka prijímania žiadostí** | | |
| 1 | Návrh znenia výzvy BRDS pre kultúru pre príslušný rok | OK OCRaK |
| 2 | Návrh zloženia Hodnotiacej komisie (nominácia) | OK OCRaK, menuje predseda BSK |
| 3 | Formulár žiadosti o dotáciu | OK OCRaK |
| 4 | Registrácia žiadateľov – tabuľka | OK OCRaK |
| **Hodnotiaca fáza: odporúčanie Rady BSK pre kultúru a umenie a hodnotiteľov (HK)** | | |
| 5 | Informácia pre Radu BSK - Hodnotiacu komisiu (správa o projektoch) | OK OCRaK |
| 6 | Štatút Rady BSK pre kultúru a umenie | OK OCRaK |
| 7 | Hodnotiaca tabuľka | OK OCRaK |
| 8 | Kritériá hodnotenia (výzva) | OK OCRaK |
| 9 | Prezenčná listina k zasadnutiu | OK OCRaK |
| 10 | Návrh Rady BSK pre kultúru a umenie na poskytnutie dotácií | OK OCRaK a HK (overuje predseda HK, podklad pre DK BSK) |
| 11 | Zápis zo zasadnutia Rady BSK pre kultúru a umenie | OK OCRaK (overuje predseda HK) |
| **Návrh: Dotačná komisia BSK (DK)** | | |
| 12 | Návrh projektov na podporu pre Zastupiteľstvo BSK | DK |
| **Schvaľovanie: Zastupiteľstvo BSK** | | |
| 13 | Uznesenie k Návrhu projektov na podporu | Zastupiteľstvo BSK |
| 14 | Zverejnenie výsledkov | OK OCRaK - online |
| **Realizácia: podpis zmlúv** | | |
| 15 | Oznámenie o schválení/neschválení dotácie žiadateľom | OK OCRaK – len elektronicky |
| 16 | Zmluva o poskytnutú dotácie | OK OCRaK (súčinnosť s PO) |
| 17 | Databáza podporených projektov | OK OCRaK |
| 18 | Pokyny pre vypracovanie záverečných správ – vyúčtovania | OK OCRaK (Ad. VZN) |
| 19 | Pravidlá obehu dokladov k procesu administrácie dotácií na BSK – interný list, žiadanka, platobný poukaz, prílohy a i. | OK OCRaK, PO, VO, FO... |
| **Vyhodnotenie** | | |
| 20 | Formulár Vyúčtovania dotácie | OK OCRaK |
| 21 | Registrácia záverečných správ | OK OCRaK (referenti) |
| 22 | Kontrola súladu správy so schváleným projektom | OK OCRaK (referenti) |
| 23 | Vyhodnotenie dotačnej schémy pre príslušný rok | OK OCRaK |

* 1. **Časový harmonogram**

Podmienkou úspešného zrealizovania druhého ročníka Bratislavskej regionálnej dotačnej schémy na podporu kultúry bolo stihnúť zadministrovať celý priebeh tak, aby boli podporené projekty zrealizované a dotácie vyúčtované do konca roka (december 2016), čo bolo procesne veľmi náročné.

Túto podmienku sa však podarilo splniť a ako je možné vidieť v Tabuľke č. 4,do konca roka boli dotácie poskytnuté v dotačnej schéme predložené na vyúčtovanie.

*Tab. 4 Harmonogram priebehu*

|  |  |
| --- | --- |
| ***Termín*** | ***Fáza*** |
| **30.11.2015** | zverejnenie Výzvy na predkladanie žiadostí o poskytnutie dotácií z Bratislavskej regionálnej dotačnej schémy na podporu kultúry |
| **1.1.2016** | spustenie elektronického systému na podávanie žiadostí vo výzve |
| **1.2.2016** | uzávierka predkladania žiadostí o poskytnutie dotácií z Bratislavskej regionálnej dotačnej schémy na podporu kultúry |
| **12.2.2016** | zaslanie žiadostí na hodnotenie členom hodnotiacej komisie |
| **29.2.2016** | prvé zasadnutie Rady BSK pre kultúru a umenie (hodnotiacej komisie) v Bratislave |
| **29.2.2016** | predseda BSK schválil odporúčanie hodnotiacej komisie na poskytnutie dotácií z Bratislavskej regionálnej dotačnej schémy na podporu kultúry do 2 500 EUR |
| **30.3.2016** | zastupiteľstvo Bratislavského samosprávneho kraja schválilo odporúčanie hodnotiacej komisie na poskytnutie dotácií z Bratislavskej regionálnej dotačnej schémy na podporu kultúry nad 2 500 EUR |
| **7.4.2016** | zverejnenie výsledkova informovanie žiadateľov |
| **11/2016 – 12/2016** | finalizácia podpisu zmlúv s podporenými žiadateľmi |
| **13.12.2016** | zmluvy podpísané a zverejnené |
| **31.12.2016** | zúčtovanie poskytnutých dotácií |

* 1. **Prehľad žiadateľov o dotáciu**

***Podmienky***

V súlade so schválenou Stratégiou rozvoja kultúry v BSK na roky 2015 – 2020 a všeobecne záväzným nariadením BSK č. 6/2012 vyhlásil Úrad BSK dňa 30.11. 2015 **Výzvu na predkladanie žiadostí o poskytnutie dotácií z Bratislavskej regionálnej dotačnej schémy na podporu kultúry** **pre rok 2016** s termínom na predkladanie žiadostí do 1.2.2016.

Podľa platného VZN o poskytovaní dotácií 6/2012 **mohli byť žiadateľmi** o dotáciu v Bratislavskej regionálnej dotačnej schéme na podporu kultúry v roku 2016:

1. obce, mestá alebo mestské časti na území BSK
2. iné právnické osoby ako uvedené v písm. a), ktorých BSK nie je zakladateľom, a ktoré majú sídlo na území BSK (napr. občianske združenia, nadácie, neziskové organizácie, registrované cirkvi, obchodné spoločnosti), a fyzické osoby – podnikatelia, ktorí majú sídlo alebo trvalý pobyt na území BSK.

Uvedení žiadatelia sa mohli uchádzať o podporu v už uvedených **9. oblastiach podpory** (podľa prijatej Stratégie rozvoja kultúry v BSK) a to buď o tzv. malúdotáciu do 2.500.- EUR alebo o tzv. veľkú dotáciu nad 2.500.- EUR**,** maximálne však **do výšky 20.000.- EUR** (pravidlá ustanovené VZN o poskytovaní dotácií 6/2012). Podmienky podávania žiadostí – formálne náležitosti, povinné prílohy atď. sa riadili podľa platného VZN o poskytovaní dotácií 6/2012.

***Formálne kritériá***

K termínu uzávierky prijímania žiadostí stanovenom vo výzve na 1.2.2016 bolo na Úrad BSK **doručených 467 žiadostí o poskytnutie dotácie v úhrnnej požadovanej sume 4.461.337.- EUR.**

**Posúdenie formálnych náležitostí žiadostí** vykonal Úrad Bratislavského samosprávneho kraja prostredníctvom príslušného gesčného Odboru cestovného ruchu a kultúry – Oddelenia kultúry. Žiadateľ, ktorého žiadosti o dotáciu chýbali niektoré povinné prílohy predpísané VZN č. 6/2012, bol bezodkladne vyzvaný na doplnenie žiadosti a po jej doplnení postúpil na hodnotenie. Žiadosti, ktoré nespĺňali povinné náležitosti predpísané VZN č. 6/2012, prípadne žiadosť nedoplnili na základe vyzvania boli vyradené z formálnych kritérií a nepostúpili na hodnotenie.

Z dôvodu **nesplnenia formálnych kritérií** – nezaslanie žiadosti v papierovej forme, resp. neskoré doručenie – bolo **vyradených 17 žiadostí** o poskytnutie dotácie z Bratislavskej regionálnej dotačnej schéme na podporu kultúry v roku 2016.

***Žiadosti postupujúce na hodnotenie***

**450 žiadostí o poskytnutie dotácie** z Bratislavskej regionálnej dotačnej schéme na podporu kultúry v roku 2016 odstúpil Úrad Bratislavského samosprávneho kraja (Oddelenie kultúry) **na posúdenie členom odbornej hodnotiacej komisie v 9 oblastiach podpory**.

Tabuľka č. 5 ponúka **prehľad počtu žiadostí** podaných v Bratislavskej regionálnej dotačnej schéme na podporu kultúry v roku 2016 **podľa oblastí podpory.** Z tabuľky možno vyčítať, že najväčší záujem bol o oblasť „Podpora medziodborových aktivít“, v ktorej bolo doručených 85 žiadostí o poskytnutie dotácie, nasledovala oblasť „Podpora divadla a tanca“ so 76 žiadosťami a „Podpora hudobného umenia“ so 75 žiadosťami. Ďalej nasledovali oblasti „Podpora výtvarného umenia“ a „Podpora audiovizuálneho umenia“. Rovnaký počet žiadostí (37) bolo podaných v oblastiach „Podpora literatúry“ a „Podpora ľudovej a neprofesionálnej kultúry“ Najnižší záujem bol o oblasť „Podpora ochrany kultúrneho dedičstva“, v ktorej bolo podaných 27 žiadostí.

*Tab. 5 Počet žiadostí postúpených na hodnotenie podľa oblastí podpory*

|  |  |
| --- | --- |
| **OBLASTI PODPORY** | **POČET ŽIADOSTI** |
| I. Podpora ochrany a prezentácie kultúrneho dedičstva | 27 |
| II. Podpora ľudovej a neprofesionálnej kultúry | 37 |
| III. Podpora pamäťových aktivít a činností | 31 |
| IV. Podpora divadla a tanca | 76 |
| V. Podpora audiovizuálneho umenia | 42 |
| VI. Podpora literatúry | 37 |
| VII. Podpora výtvarného umenia | 40 |
| VIII. Podpora hudobného umenia | 75 |
| IX. Podpora medziodborových umeleckých aktivít | 85 |
| **SPOLU** | **450** |

**Zoznam žiadateľov** z Bratislavskej regionálnej dotačnej schémy na podporu kultúry v roku 2016 **bol zverejnený na webovej stránke www.bratislavskykraj.sk.**

Ďalšou sledovanou štatistikou u podaných žiadostí do Bratislavskej regionálnej dotačnej schémy na podporu kultúry v roku 2016 je **žiadaná suma v jednotlivých oblastiach podpory.**

Tabuľka č. 6 ponúka prehľad výšky požadovaných dotácií podľa oblastí podpory. Najvyššia suma žiadaných dotácií podľa oblastí, spolu 885 834,66 €, bola v oblasti „Podpora divadla a tanca“, do ktorej prišlo aj veľa žiadostí. Nasleduje „Podpora medziodborových aktivít“ (809 038,40 €), „Podpora hudobného umenia“ (658 074,50 €) a „Podpora audiovizuálneho umenia“ (502 335,00 €). Najnižšia úhrnná výška žiadaných dotácií bola v oblasti „Podpora ľudovej a neprofesionálnej kultúry“. Celkovo žiadatelia požadovali 4 230 573,56 €, čo bolo 5,3 - násobne viac, ako bola výška prostriedkov alokovaná pre dotačnú schému v roku 2016 (spolu 800 000 €).

Takýto **päťnásobný previs** dopytu po dotáciách v oblasti kultúry opätovne potvrdil zmysel existencie dotačnej schémy (previs sa oproti roku 2015 zvýšil).

*Tab. 6 Výška žiadaných dotácií podľa oblastí podpory*

|  |  |
| --- | --- |
| **OBLASTI PODPORY** | **VÝŠKA ŽIADANÝCH DOTÁCIÍ** |
| I. Podpora ochrany a prezentácie kultúrneho dedičstva | 277 118,00 € |
| II. Podpora ľudovej a neprofesionálnej kultúry | 210 030,00 € |
| III. Podpora pamäťových aktivít a činností | 281 074,00 € |
| IV. Podpora divadla a tanca | 885 834,66 € |
| V. Podpora audiovizuálneho umenia | 502 335,00 € |
| VI. Podpora literatúry | 270 099,00 € |
| VII. Podpora výtvarného umenia | 336 970,00 € |
| VIII. Podpora hudobného umenia | 658 074,50 € |
| IX. Podpora medziodborových umeleckých aktivít | 809 038,40 € |
| **SPOLU** | **4 230 573,56 €** |

Z oprávnených žiadateľov podľa VZN 6/2012 sa do výzvy v roku 2016 zapojili všetky oprávnené subjekty. Bližšie informácie o **žiadateľoch podľa právnej subjektivity** ponúka tabuľka č. 7. Najviac, spolu 263 žiadostí, bolo podaných mimovládnymi neziskovými organizáciami (MVNO) a to predovšetkým občianskymi združeniami, výrazne menej neziskovými organizáciami a nadáciami. Nasledovali subjekty súkromného sektora (64) a samosprávy – mestá, obce, mestské časti (47) a zriaďované subjekty, ktoré podali 45 žiadostí o poskytnutie dotácie. 31 žiadostí prišlo od iných právnických osôb – od fyzických osôb – podnikateľov (živnostníkov, slobodných umelcov) a cirkevných organizácií.

|  |  |
| --- | --- |
| **Typ žiadateľa** | **POČET ŽIADOSTÍ** |
| MVNO | 263 |
| Mesto, obec, MČ | 47 |
| Súkromný sektor | 64 |
| Subjekty zriaďované verejnou správou | 45 |
| Cirkevné organizácie | 4 |
| FO - podnikateľ | 27 |
| **SPOLU** | **450** |

*Tab. 7 Žiadatelia podľa právnej subjektivity*

* 1. **Proces hodnotenia a schvaľovania**

***Rada BSK pre kultúru a umenie***

Podľa prijatej Stratégie rozvoja kultúry v BSK na roky 2015-2020 (priorita 1, opatrenie 1.2 – viď. tab.1) má transparentnosť, odbornosť a nezávislosť dotačnej schémy garantovať nezávislý poradný orgán, **Rada BSK pre kultúru a umenie**, ktorej poslaním má byť odborné posúdenie žiadostí (projektov) o poskytnutie dotácií. Na odborné posúdenie má nadväzovať štandardný ďalší postup v súlade s VZN č. 6/2012.

Žiadosti, ktoré splnia formálne náležitosti podľa VZN č. 6/2012, odstúpi Úrad Bratislavského samosprávneho kraja na posúdenie odborným hodnotiteľom žiadostí pre jednotlivé oblasti. V súlade s ustanovením IV.1.3 Stratégie rozvoja kultúry Rada ako expertný poradný orgán predsedu BSK odborne posudzuje žiadosti o dotácie z „Bratislavskej regionálnej dotačnej schémy na podporu kultúry“ a navrhuje konkrétnu výšku dotácie. Návrhy na poskytnutie dotácií vo forme zápisu zo zasadnutia Rady predkladá dotačnej komisii Zastupiteľstva Bratislavského samosprávneho kraja (v zmysle VZN BSK č. 6/2012).

Radu na návrh riaditeľa Odboru cestovného ruchu a kultúry Úradu Bratislavského samosprávneho kraja **vymenoval predseda Bratislavského samosprávneho kraja** z radov odbornej verejnostiv roku 2015 **na funkčné obdobie dvoch po sebe nasledujúcich Výziev BRDS.** Rada BSK pre kultúru a umenie pracovala **v roku 2016 v nasledujúcom zložení:**

*Tab. 8 Členovia Rady BSK pre kultúru a umenie 2016*

|  |  |
| --- | --- |
| **Oblasť hodnotenia** | **Člen Rady BSK pre kultúru a umenie** |
| I. Podpora ochrany a prezentácie kultúrneho dedičstva | Prof. Dr. Ing. Arch. Henrieta Moravčíková (teoretička architektúry, FA STU) |
| II. Podpora ľudovej a neprofesionálnej kultúry | Prof. PhDr. Zuzana Beňušková Csc. (etnologička, SAV) |
| III. Podpora pamäťových aktivít a činností | Dr. Phil. Maroš Borský (kurátor, Židovské komunitné múzeum) |
| IV. Podpora divadla a tanca | Rastislav Ballek (divadelný režisér) |
| V. Podpora audiovizuálneho umenia | Peter Kerekes (filmový režisér, dokumentarista) |
| VI. Podpora literatúry | Michal Hvorecký (spisovateľ) |
| VII. Podpora výtvarného umenia | Mgr. Lucia Gregorová Stach, PhD. (teoretička a historička umenia, SNG) |
| VIII. Podpora hudobného umenia | Mgr. Adrian Rajter (muzikológ) |
| IX. Podpora medziodborových umeleckých aktivít | Fedor Blaščák (filozof a kurátor) |

Rada BSK pre kultúru a umenie sa pri svojom zasadnutí a hodnotení žiadostí riadila **Štatútom a rokovacím poriadkom.**

Úlohy vyplývajúce z členstva v Rade vykonávajú jednotliví členovia Rady osobne. Členstvo v Rade je dobrovoľné a čestné, pričom zasadnutia Rady sú neverejné. Odborní hodnotitelia a členovia Rady nesmú byť v konflikte záujmov. Nemôžu sa uchádzať o dotáciu a nesmú byť v pracovno-právnom vzťahu so subjektom žiadajúcim dotáciu. V prípade, že nastane u odborného hodnotiteľa, alebo člena Rady konflikt záujmov, je povinný túto skutočnosť oznámiť predsedovi Rady a súčasne predsedovi BSK a až do pominutia okolností konfliktu záujmu sa vzdať odborného hodnotenia veci a hlasovania na zasadnutiach Rady vo veci.

Rada zasadla 29.2. 2016 v čase 10.30 – 18.20 na Úrade BSK, Sabinovská 16, 820 05 Bratislava) predsedom Rady bol Michal Hvorecký, zvolený v roku 2015. (Za návrh predsedu vtedy hlasovalo 8 členov, Michal Hvorecký bol v pomere 8/9 zvolený za predsedu Rady BSK pre kultúru a umenie a predsedníctvo prijal).

**Rada BSK pri svojich hodnoteniach brala do úvahy aj nezávislé hodnotenia prizvaných externých hodnotiteľov v 9-tich oblastiach:**

* 1. Kultúrne dedičstvo – PhDr. Karol Prášek, archeológ, Krajský pamiatkový úrad Bratislava
  2. Ľudové umenie – PhDr. Agáta Petrakovičová, kurátorka, Múzeum Ľudovíta Štúra SNM v Modre
  3. Pamäťové inštitúcie – Mgr. Daniela Tóthová, riaditeľka Malokarpatskej knižnice v Pezinku
  4. Divadlo – Mgr. Jozef Dolinský, riaditeľ baletu SND
  5. Audiovizuálne umenie – Mgr. art. Marek Šulík, filmový režisér – dokumentarista
  6. Literatúra – Mgr. Veronika Šikulová, spisovateľka
  7. Výtvarné umenie – PhDr. Katarína Hubová, kurátorka, Slovenské múzeum dizajnu
  8. Hudba – Mgr. Andrej Šuba PhD., muzikológ
  9. Medziodborové aktivity – Ing. Ernest Húska, riaditeľ Múzea dopravy STM v Bratislave

**V roku 2016 sa Členovia rady a hodnotitelia riadili nasledovnými zásadami hodnotenia žiadostí o poskytnutie dotácií:**

Pre hodnotenie žiadosti o dotáciu je určujúci prisúdený celkový počet bodov (čím viac bodov, tým lepšie hodnotenie) **podľa nasledujúcich kritérií:**

1. Obsahový súlad so zásadami výzvy – jedinečnosť navrhovaného konceptu, umelecký prínos, vklad do kontextu súčasných trendov a tendencií v kultúre, význam pre rozvoj kultúry spoločnosti v lokálnom aj širšom význame (škála 0 až 20 bodov).
2. Myšlienková prepracovanosť projektu – zrozumiteľnosť, prehľadnosť, výstižnosť, jasne formulovaný cieľ projektu, prostriedky na dosiahnutie cieľa a ich vzájomné prepojenie (škála 0 až 5 bodov)
3. Finančná stránka projektu – primeranosť, hospodárnosť a reálnosť rozpočtu (škála 0 až 5 bodov)
4. Schopnosť realizácie projektu – odborné predpoklady žiadateľov, jasný a vykonateľný realizačný plán, spolupráca s ďalšími partnermi (škála 0 až 5 bodov)
5. Doterajšie výsledky (renomé) žiadateľa (škála 0 až 5 bodov).

Hodnotitelia pridelili jednotlivým žiadostiam podľa zásad hodnotenia žiadostí (projektov) počet bodov a súčasne sa vyjadrili, či odporúčajú žiadosti vyhovieť. Rada na základe hodnotenia (posudkov) odborných hodnotiteľov, na základe vlastného rozhodnutia a v súlade s týmito zásadami **dňa 29.2.2016** (Zápis schválený 8.3.2016) **odporučila poskytnúť dotácie na podporu kultúry 262 žiadostiam vo výške 800.000.- EUR.**

**Zápis zo zasadnutia Rady** Bratislavského samosprávneho kraja pre kultúru a umenie z roku 2016 **tvoril prílohu „**Návrhu na poskytnutie dotácií z Bratislavskej dotačnej schémy na podporu kultúry pre rok 2016**“** predloženého na rokovanie zastupiteľstva BSK dňa 30.3.2016.

Dotácie s navrhovanou výškou do 2.500.- EUR vrátane (tzv. malé dotácie) v úhrnnej sume 73 745.- EUR v súlade s § 5 ods. 4 VZN č. 6/2012 predložil Odbor cestovného ruchu a kultúry na schválenie predsedovi BSK. Predseda BSK návrh schválil.

V súlade § 5 ods. 5 VZN č. 6/2012 návrh na poskytnutie dotácií prevyšujúcich sumu 2.500.- EUR (tzv. veľké dotácie) v úhrnnej sume 722.555.- EUR predložil Odbor cestovného ruchu a kultúry ako písomný materiál „**Návrh na poskytnutie dotácií z Bratislavskej dotačnej schémy na podporu kultúry“** do zastupiteľstva BSK do komisií zastupiteľstva.

***Dotačná komisia***

Dotačná komisia na svojom zasadnutí 16.3.2016 odporučila z Bratislavskej regionálnej dotačnej schémy podporiť spolu **260 žiadostí o poskytnutie dotácií v úhrnnej sume 796.300.- EUR.** Zároveň odporučila žiadosť č.68 (SNG – Výstavný a edičný projekt) podporiť sumou 5 000€ a žiadosť č.92 (Divadlo Malá scéna STU – Umelecký camp) podporiť sumou 10 000€.

Dotačná komisia predložila súbežne návrh na poskytnutie veľkých dotácií na Regionálnu kultúru na rok 2016 podľa VZN č. 6/2012 nad rámec režimu a alokácie v dotačnej schéme. Komisia po prerokovaní jednotlivých žiadosti odporučila Zastupiteľstvu BSK poskytnúť finančné príspevky 13 žiadateľom v celkovej sume 113.900,00 €.

***Zastupiteľstvo BSK***

Materiál so zapracovaním uvedených odporúčaní komisií bol predložení na schválenie na **rokovanie Zastupiteľstva BSK dňa 30. marca 2016.** Zastupiteľstvo BSK schválilo *Návrh na poskytnutie dotácií z Bratislavskej regionálnej dotačnej schémy na podporu kultúry v zmysle* VZN č. 6/2012 **uznesením č. 23/2016.**

Zároveň Zastupiteľstvo BSK schválilo uznesením č. 22/2016 materiál *Návrh na poskytnutie dotácií v zmysle VZN BSK č. 6/2012 o poskytovaní dotácií z rozpočtu Bratislavského samosprávneho kraja*, v rámci ktorého schválilo presun bežných výdavkov v rozpočte Bratislavského samosprávneho kraja na rok 2016 z podprogramu 3.2: Informačno-technologický systém na podprogram 14.1: Regionálna kultúra a cestovný ruch v sume 113 900,00 € na podporu 13 projektov, ktoré navrhla podporiť dotačná komisia nad rámec Bratislavskej dotačnej schémy na podporu kultúry.

**Návrh na poskytnutie dotácií** z Bratislavskej dotačnej schémy na podporu kultúryv roku 2016 bol **schválený Zastupiteľstvom BSK** **uznesením č. 23/2016.**

* 1. **Prehľad podporených žiadateľov a realizovaných projektov**

Z Bratislavskej regionálnej dotačnej schémy na podporu kultúry bolo podporených v roku 2016 **260 žiadostí o poskytnutie dotácie** v 9 oblastiach podpory. Tabuľka č. 9 ponúka prehľad množstva podaných žiadostí podporených v Bratislavskej regionálnej dotačnej schéme na podporu kultúry v roku 2016 **podľa oblastí podpory**. Z tabuľky možno vyčítať, že najviac projektov (55) bolo podporených v oblasti „Podpora hudobného umenia, nasledovali „Podpora divadla a tanca“ (38) a „Podpora medziodborových umeleckých aktivít“ (36), kde bolo aj veľa podaných žiadostí. Ďalej nasledovala podpora projektov v oblasti „Podpora ľudovej a neprofesionálnej kultúry (33). V oblastiach „Podpora audiovizuálneho umenia“ a „Podpora ochrany kultúrneho dedičstva“ bolo podporených 17 a 14 projektov, čo spôsobil jednak nižší záujem (menej podaných žiadostí) v tejto oblasti ale aj fakt, že v týchto oblastiach sa realizovali väčšinou nákladnejšie projekty, ktoré by bez schválenia vyššej sumy dotácie nebolo možné zrealizovať a teda aj finančný objem pre tieto oblasti sa naplnil skôr.

*Tab. 9 Počet podporených žiadostí podľa oblastí podpory*

|  |  |
| --- | --- |
| **OBLASTI PODPORY** | **POČET ŽIADOSTI** |
| I. Podpora ochrany a prezentácie kultúrneho dedičstva | 14 |
| II. Podpora ľudovej a neprofesionálnej kultúry | 33 |
| III. Podpora pamäťových aktivít a činností | 20 |
| IV. Podpora divadla a tanca | 38 |
| V. Podpora audiovizuálneho umenia | 17 |
| VI. Podpora literatúry | 25 |
| VII. Podpora výtvarného umenia | 22 |
| VIII. Podpora hudobného umenia | 55 |
| IX. Podpora medziodborových umeleckých aktivít | 36 |
| **SPOLU** | **260** |

Ďalšou sledovanou štatistikou u podaných žiadostí do Bratislavskej regionálnej dotačnej schémy na podporu kultúry v roku 2016 je **výška pridelených dotácií podľa oblastí podpory**. Tabuľka č. 10 ponúka prehľad pridelenej výšky dotácií podľa oblastí podpory. Najvyššia suma dotácií podľa oblastí, spolu 151 000 €, bola pridelená v oblasti „Podpora divadla a tanca“, do ktorej prišlo aj veľa žiadostí. Nasleduje „Podpora hudobného umenia“ (129 900 €), „Podpora medziodborových umeleckých aktivít“ (112 800 €) a „Podpora audiovizuálneho umenia“ 88 800 €). Najnižšia úhrnná výška pridelených dotácií bola v oblasti „Podpora ľudovej a neprofesionálnej kultúry“ (56 450 €).

*Tab. 10 Výška pridelených dotácií podľa oblastí podpory*

|  |  |
| --- | --- |
| **OBLASTI PODPORY** | **VÝŠKA PRIDELENÝCH DOTÁCIÍ** |
| I. Podpora ochrany kultúrneho dedičstva | 63 725,00 € |
| II. Podpora ľudovej a neprofesionálnej kultúry | 56 450,00 € |
| III. Podpora pamäťových aktivít | 59 850,00 € |
| IV. Podpora divadla a tanca | 151 000,00 € |
| V. Podpora audiovizuálneho umenia | 88 800,00 € |
| VI. Podpora literatúry | 67 875,00 € |
| VII. Podpora výtvarného umenia | 65 900,00 € |
| VIII. Podpora hudobného umenia | 129 900,00 € |
| IX. Podpora medziodborových umeleckých aktivít | 112 800,00 € |
| **SPOLU** | **796 300,00 €** |

Štatistiky **žiadateľov podľa právnej subjektivity** ponúka tabuľka č. 11. Najviac, spolu 160 podporených žiadostí tvorili mimovládne neziskové organizácie (MVNO) a to predovšetkým občianske združenia. Nasledovali podporené žiadosti, ktoré podali zriaďované subjekty (31) a súkromný sektor (30). 25 žiadostí bolo podporených mestám, obciam a mestským častiam a 13 žiadostí bolo podporených fyzickým osobám – podnikateľom (živnostníkom, slobodným umelcom).

*Tab. 11 Podporení žiadatelia podľa právnej subjektivity*

|  |  |
| --- | --- |
| **Typ žiadateľa** | **POČET PODPORENÝCH** |
| MVNO | 160 |
| Mesto, obec, MČ | 25 |
| Súkromný sektor | 30 |
| Subjekty zriaďované verejnou správou | 31 |
| Cirkevné organizácie | 1 |
| FO - podnikateľ | 13 |
| **SPOLU** | **260** |

* 1. **Príklady realizovaných projektov**

Predkladáme prehľad realizovaných projektov za každú oblasť podpory.

**I. Ochrana hmotného kultúrneho dedičstva**



Žiadateľ: Mestský ústav ochrany pamiatok

Projekt: KELTI Z BRATISLAVY

Účel: realizácia archeologickej výstavy v Perugi

Pridelená dotácia: 5.000 EUR

Výstavu možno bezpochyby označiť za jednu z najvýznamnejších kultúrnych udalostí minimálne v talianskom regióne Umbria. Dokazujú to zmienky v celonárodných talianskych médiách.

8. júla 2016 zaradil taliansky denník ***La Nazione*** výstavu v Perugi medzi odporúčané podujatia. Pri jej popise citoval slová primátora Perugie, **Andreu Romiziho**: „Je to príležitosť spoznať naše korene a upevniť kultúrne prepojenia a priateľské vzťahy medzi dvoma mestami.”



Denník ***Corriere dell’Umbria*** na svojej internetovej stránke zverejnil fotoreportáž z výstavy. Jej autorom je fotograf **Giancarlo Belfiore**.

Foto: *corrieredellumbria.corr.it*

Od 15.12.2016 do 1.10.2017 si výstavu môžu pozrieť aj obyvatelia a návštevníci Bratislavy **v priestoroch Slovenského Giancarlo Belfiore**.

**II. Podpora ľudovej a neprofesionálnej kultúry**

Žiadateľ: Malacké pohľady

Projekt: Malacká šošovica

Účel: prezentácia malackých výrobcov, remeselníkov a umelcov prostredníctvom pravidelných trhov v centre mesta

Pridelená dotácia: 1.400 EUR

Malacká šošovica je jedným z najnavštevovanejších podujatí v Malackách a teší sa veľkej obľube obyvateľov celého regiónu.

Samotní organizátori Malackú šošovicu na internetovej stránke charakterizujú ako podujatie, ktorého cieľom je podporiť miestnych výrobcov a spestriť kultúrnu ponuku mesta:

„Malacká šošovica dáva priestor a podporuje **miestnych výrobcov** a myšlienku zdravej alternatívy, originálnych ručne robených výrobkov a **nekomerčnej zábavy** na jednom mieste.“



Informáciu o podujatí na svojej stránke zverejnilo aj mesto Malacky:

„Súčasťou podujatia budú okrem **originálnych trhov** s ručne vyrábaným tovarom i rôzne druhy tvorivých workshopov, **prezentácia aktivít malackých občianskych združení**, výstavy **miestnych umelcov**, fotografov, prednášky s témami týkajúcimi sa histórie Malaciek, ale aj **praktickými ukážkami občianskeho aktivizmu a zrealizovaných projektov** „

Foto: *www.malacky.sk*

**III. Podpora pamäťových aktivít**

Žiadateľ: Mestské kultúrne stredisko (Senec)

Projekt: Nákup a obnovenie knižničného fondu slovenskej a maďarskej literatúry

Účel: Nákup a obnovenie knižničného fondu knižnice

Pridelená dotácia: 2.500 EUR



V čase, keď na Slovensku opäť začíname badať nárast prejavov „hejslováctva“, je dôležité, aby verejné inštitúcie deklarovali podporu národnostných menšín a propagovali myšlienky **tolerancie**. Bohatý knižničný fond je predpokladom šírenia vzdelanosti a vzhľadom na pestré aktivity knižnice existuje vysoká šanca, že knihy v slovenskom i maďarskom jazyku sa dostanú k veľkému počtu čitateľov v seneckom subregióne.

Foto: *mks-senec.sk*

**IV. Podpora divadla a tanca**

Žiadateľ: Divadlo bez domova

Projekt: Festival ERROR 2016

Účel: realizácia medzinárodného festivalu bezdomoveckých divadiel

Pridelená dotácia: 4.000 EUR

Medzinárodný festival bezdomoveckých divadiel ERROR je **jediný festival v Európe** zameraný na divadlá, v ktorých hrajú ľudia bez domova a inak sociálne vylúčení či znevýhodnení ľudia.

To, že festival rezonuje aj medzi mladými ľuďmi. potvrdzuje napríklad aj záujem študentov VŠMU. Redaktori študentského časopisu VŠMU Reflektor vo svojom článku konštatujú:

„Hlavným organizátorom je bratislavské Divadlo bez domova, ktoré sa svojou prácou programovo zameriava na tvorbu divadelných projektov s bezdomovcami. V rámci svojej činnosti produkuje aj tento **významný festival**, ktorý počas tohto ročníka navštívi viac ako **8 medzinárodných divadelných skupín**.

Tento projekt je zameraný na vytvorenie príručky pre **vzdelávanie znevýhodnených ľudí** prostredníctvom divadla.“ Akcentuje sa tak i sociálny rozmer tohto mimoriadneho podujatia.

**V. Podpora audiovizuálneho umenia**

Žiadateľ: Vysoká škola múzických umení v Bratislave

Projekt: Filmový festival Áčko

Účel: realizácia festivalu študentských filmov

Pridelená dotácia: 2.500 EUR

Študenti, ktorí nie sú ovplyvnení stereotypmi, disponujú veľkou slobodou vo svojom umeleckom vyjadrení. Aj preto festival študentských filmov prináša možnosť vzhliadnuť niekoľko vskutku pozoruhodných snímok.

Na portáli refresher i z toho dôvodu nachádzame viac než priaznivý komentár:

„V dňoch **19. až 22. októbra** sa na pôde Filmovej a televíznej fakulty Vysokej školy múzických umení v Bratislave už po **20. krát** uskutočnila prehliadka študentských filmov **Áčko**. Festival aj po dvoch desaťročiach od svojho vzniku potvrdil, že je na kultúrnej scéne **fenoménom**. Opäť rezonoval spoločnosťou a **naplnil kinosálu návštevníkmi počas celých štyroch dní**, čo je pre slovenské filmové festivaly kľúčové.”

Program podujatia obohacujú rôzne zaujímavé sprievodné akcie, prednášky či stretnutia s významnými tvorcami.

Foto: *refresher.sk*

**VI. Podpora literatúry**

Žiadateľ: Ing. Peter Sedala - FOTO 08-15

Projekt: Senec putovanie v čase" - kniha o histórii mesta Senec, 304 stranová publikácia

Účel: vydanie publikácie

Pridelená dotácia: 3.000 EUR

Architekt Peter Sedala, autor úspešnej dvojjazyčnej publikácie s názvom „Senec- putovanie storočím“, sa systematicky venuje mapovaniu histórie mesta Senec, pričom sa zameriava na jeho architektonický vývoj. Výsledkom týchto výskumov je tak už jeho v poradí druhá kniha s názvom „Senec – putovanie v čase“. Autor v nej analyzuje historické fotografie, zachytávajúce rôzne podoby mesta ako aj každodenný život jeho obyvateľov.

Už teraz, s odstupom niekoľkých mesiacov od jej vydania, môžeme konštatovať, že aj druhá fotografická kniha Petra Sedalu sa podobne, ako jeho prvá publikácia, teší veľkému záujmu nielen seneckých čitateľov.


**VII. Podpora výtvarného umenia**

Žiadateľ: KRUH súčasného umenia Profil

Projekt: Prvá monografia Daniela Fischera

Účel: vydanie umeleckej monografie

Pridelená dotácia: 4.000 EUR

**Daniel Fischer** je jedným z najuznávanejších slovenských výtvarníkov. Jeho monografia je preto mimoriadne cenným prírastkom v panoráme slovenského výtvarného umenia.

Poctu tomuto velikánovi vzdal napríklad Denník N, keď celé jedno vydanie denníka zdobili práve diela Daniela Fischera. Zverejnený rozhovor s ním dokazuje, že v jeho osobe sa spája výnimočný talent s ľudskosťou, pokorou a obdivuhodnou inteligenciou:

„O vzťahu vedeckého a umeleckého poznania existuje množstvo úvah. Jedna strana hovorí o extrémnej vzdialenosti, nemožnosti dotyku, druhá, ku ktorej patrím aj ja, hovorí, že tieto svety sú si veľmi blízko, ba dokonca sa prekrývajú. Rozdiel medzi nimi vyjadruje vzťah k tajomnu. Veda ho chce vysvetliť, no ja sa nazdávam, že skutočné umenie má v sebe rozmer tajomna. Skutočné, autentické umenie je javom celistvosti, učí človeka k sústredeniu, kým zábava vedie k opaku, iba rozptyľuje pozornosť. Ak má byť žitie plným a zmysluplným, sústredenie je jeho nevyhnutnou súčasťou. Umenie ho ponúka. **Umelecké poznanie organicky prepája zmyslové zážitky s intelektuálnym dobrodružstvom.** A je jedno, či ich objavíte v literatúre, hudbe alebo vo výtvarnom umení. Myslím si, že **bez dotyku s umením nie je možné viesť plnohodnotný život**. Neviem si taký život predstaviť.“ (rozhovor s Danielom Fischerom, Denník N, 28.11.2016)

*Daniel Fischer: Objavená architektúra. zdroj: Denník N*

**VIII. Podpora hudobného umenia**

Žiadateľ: LP Studio, s.r.o.

Projekt: Dream Rhapsody – koncerty a workshop

Účel: realizácia koncertov a workshopu

Pridelená dotácia: 700 EUR

Sisa Michalidesová, všestranná umelkyňa a mimoriadna hudobníčka s naozaj jedinečným životným príbehom so svojím albumom Dream Rhapsody získala cenu Esprit za **najlepší jazzový album** roka 2015.

Tento album publiku predstavila i na koncertoch v roku 2016. Interpretačná náročnosť skladieb si však vyžadovala aj účasť špičkových hudobníkov. Nepriamym prínosom tohto albumu tak bola aj prítomnosť svetovo známeho klaviristu **Benita Gonzaleza** na Slovensku.

Jej prácu ocenili prakticky všetky média mapujúce hudobnú scénu. Ako príklad možno uviesť recenziu zverejnenú na jazzsk.sk:

„Sisa Michalidesová týmto albumom potvrdzuje, že nám hudobne, najmä skladateľsky dospela a tento album Dream Rhapsody musí uspokojiť aj toho najnáročnejšieho poslucháča! Ďalší krásny krok vpred!“

Fotky: *Peter Konečný*

**IX. Podpora medziodborových umeleckých aktivít**

Žiadateľ: Občianske združenie Naše Zálesíčko

Projekt: Záleská divadelná púť

Účel: kultúrne podujatia – film, divadlo a iné

Pridelená dotácia: 2.500 EUR

Projekt Záleskej divadelnej púte najlepšie popísali členovia Občianskeho združenia Naše Zálesíčko: „Záleská divadelná púť je podujatie otvorené všetkým kultúrnym aktivitám a žánrom umenia. Divadlo sa stáva premostením všetkých umeleckých disciplín – literatúry, výtvarného umenia, dramatického umenia a hudby.“


Foto: *www.nasezalesicko.sk*

Vďaka tomuto festivalu si obyvatelia Zálesia a okolitých obcí (vrátane Bratislavy, odkiaľ sem prichádzalo množstvo návštevníkov) mohli užívať nabitý kultúrny program, v rámci ktorého sa odohralo niekoľko koncertov (Sima Martausová, Katarzia, Polemic), divadelných predstavení (Divadlo PIKI, Mestské divadlo Žilina, Divadlo na rázcestí, Teatro Tatro). Občianske združenie Naše Zálesíčko nám svojimi aktivitami neustále dokazuje, že aj z relatívne malej obce sa pokojne môže stať centrum kultúrneho diania v regióne.

1. **Vyhodnotenie dotačnej schémy**
   1. **Štatistiky žiadateľov a podporených projektov – porovnanie**


Nasledujúce štatistiky ponúkajú prehľad žiadateľov a podporených subjektov podľa rôznych kategórií. Zamerali sme sa predovšetkým na porovnanie dopytu v jednotlivých oblastiach podpory kultúry – výšku žiadaných dotácií a množstvo podaných žiadostí sme porovnávali z výškou pridelených dotácií a množstvom podporených žiadostí. Tiež nás zaujímalo členenie žiadateľov a podporených podľa právnej subjektivity a podľa miesta realizácie projektov v rámci kraja, v členení podľa okresov.

*Graf 1a Počet podaných žiadosti postúpených na hodnotenie podľa oblastí podpory*



Graf č. 1a ponúka prehľad počtu žiadostí podaných v Bratislavskej regionálnej dotačnej schéme na podporu kultúry v roku 2016 podľa oblastí podpory. Z grafu možno vyčítať, že najväčší záujem bol o oblasť „Podpora medziodborových aktivít“, v ktorej bolo doručených 85 žiadostí o poskytnutie dotácie. O oblasti „Podpora divadla a tanca“ a „Podpora hudobného umenia“ bol podobný záujem (76 a 75 žiadostí). Nasledovali oblasti „Podpora výtvarného umenia“ (40) a „Podpora audiovizuálneho umenia“ (42), „Podpora literatúry“ a „Podpora ľudovej a neprofesionálnej kultúry“ (zhodne 37 žiadostí). Najnižší záujem bol o oblasť „Podpora ochrany kultúrneho dedičstva“, v ktorej bolo podaných 27 žiadostí.

*Graf 1b Počet podaných žiadosti postúpených na hodnotenie podľa oblastí podpory*




Graf č. 1b zobrazuje uvedené dáta v percentuálnom zobrazení pre lepšie porovnanie. Z prehľadu počtu žiadostí podaných v Bratislavskej regionálnej dotačnej schéme na podporu kultúry v roku 2016 podľa oblastí podpory možno vyčítať, že 19% všetkých žiadostí postúpených na hodnotenie bolo z oblasti Podpora medziodborových aktivít“. Nasledovali „Podpora divadla a tanca“ a „Podpora hudobného umenia“ so 17%. V oblastiach „Podpora výtvarného umenia“ a „Podpora audiovizuálneho umenia“ bolo podaných zhodne 9% všetkých žiadostí. „Podpora literatúry“ a „Podpora ľudovej a neprofesionálnej kultúry“ bol záujem rovnaký a to 8%. Najnižší záujem bol o oblasť „Podpora ochrany kultúrneho dedičstva“, do ktorej bolo podaných 6% zo všetkých žiadostí.

*Graf 2a Podporené žiadosti podľa oblastí podpory*




Graf č. 2a ponúka členenie žiadostí podporených v Bratislavskej regionálnej dotačnej schéme na podporu kultúry v roku 2016 podľa oblastí podpory. Z grafu možno vyčítať, že najviac projektov – 55 bolo podporených v oblasti „Podpora hudobného umenia. Nasledovala „Podpora divadla a tanca“ s 38 podporenými žiadosťami, „Podpora medziodborových aktivít“ s 36 podporenými žiadosťami a „Podpora ľudovej a neprofesionálnej kultúry“ s 33 podporenými žiadosťami. V oblastiach „Podpora audiovizuálneho umenia“ a „Podpora ochrany kultúrneho dedičstva“ bolo podporených najmenej – 17 a 14 projektov, čo spôsobil jednak nižší záujem (menej podaných žiadostí) v tejto oblasti ale aj fakt, že v týchto oblastiach sa realizovali väčšinou nákladnejšie projekty, ktoré by bez schválenia vyššej sumy dotácie nebolo možné zrealizovať a teda aj finančný objem pre tieto oblasti sa naplnil skôr.

*Graf 2b Podporené žiadosti podľa oblastí podpory*




Graf č. 2b zobrazuje uvedené dáta v percentuálnom zobrazení. Z prehľadu podporených žiadostí v dotačnej schéme na podporu kultúry pre rok 2016 podľa oblastí podpory možno vyčítať, že najviac podporených žiadostí bolo z oblastí „Podpora hudobného umenia“ (21%), „Podpora divadla a tanca (15%)“, „Podpora medziodborových aktivít“ (14%) a „Podpora ľudovej a neprofesionálnej kultúry“ (13%). Najmenej podporených žiadostí v dotačnej schéme bolo v oblastiach „Podpora audiovizuálneho umenia“ (6%) a „Podpora ochrany kultúrneho dedičstva“ (5%), o ktoré bol aj najnižší záujem.

*Graf 3a Výška žiadaných dotácií podľa oblastí podpory*




Graf č. 3a ponúka prehľad výšky požadovaných dotácií podľa oblastí podpory. Najvyššia suma žiadaných dotácií podľa oblastí, spolu 885 834,66 €, bola v oblasti „Podpora divadla a tanca“, do ktorej prišlo aj najviac žiadostí. Nasleduje „Podpora medziodborových aktivít“ (809 038,40 €), „Podpora hudobného umenia“ (658 074,50 €) a „Podpora audiovizuálneho umenia“ (502 335 €). Najnižšia úhrnná výška žiadaných dotácií bola v oblasti „Podpora ľudovej a neprofesionálnej kultúry“ (210 030 €). Celkovo žiadatelia spĺňajúci formálne kritériá požadovali 4 230 573,56 €, čo bolo 5,3 - násobne viac, ako bola výška prostriedkov alokovaná pre dotačnú schému v roku 2016 (spolu 800 000 €). Takýto, skoro päťnásobný previs dopytu po dotáciách v oblasti kultúry len potvrdil zmysel existencie dotačnej schémy. Údaje o výške žiadaných dotácií nájdete aj v prehľadnej tabuľke č. 6.

*Graf 3b Výška žiadaných dotácií podľa oblastí podpory*




Graf č. 3b zobrazuje uvedené dáta v percentuálnom zobrazení pre lepšie porovnanie. Z prehľadu výšky žiadaných dotácií z Bratislavskej regionálnej dotačnej schémy na podporu kultúry v roku 2016 podľa oblastí podpory možno vyčítať, že najvyššia suma požadovaných dotácií bola z oblasti „Podpora divadla a tanca“ a to až 21% všetkých požadovaných dotácií vo finančnom vyčíslení. Nasledovali oblasti „Podpora medziodborových aktivít“ s 19% a „Podpora hudobného umenia“ so 16%. Z oblasti „Podpora audiovizuálneho umenia“ bolo 12% žiadostí. Najmenej žiadostí prišlo z oblastí „Podpora ľudovej a neprofesionálnej kultúry“ (5%) a „Podpora literatúry“ (6%). V ostatných oblastiach podpory žiadali žiadatelia úhrnom za oblasť približne rovnako (7 až 8%).

*Graf 4a Výška pridelených dotácií podľa oblastí podpory*



Graf č. 4a ponúka prehľad výšky pridelených dotácií podľa oblastí podpory. Najvyššia suma pridelených dotácií podľa oblastí, spolu 151 000 €, bola v oblasti „Podpora divadla a tanca“, nasleduje „Podpora hudobného umenia“ (129 900 €), „Podpora medziodborových aktivít“ (112 800 €), „Podpora audiovizuálneho umenia“ (88 800 €) a „Podpora literatúry“ (67 875 €). Najnižšia úhrnná výška pridelených dotácií bola v oblasti „Podpora ľudovej a neprofesionálnej kultúry“ (56 450 €) a „Podpora pamäťových aktivít“ (59 850 €). Celkovo bolo pridelených 796 300 € dotácií. Údaje o výške pridelených dotácií nájdete aj v prehľadnej tabuľke č. 10.


*Graf 4b Výška pridelených dotácií podľa oblastí podpory*



Graf č. 4b zobrazuje uvedené dáta v percentuálnom zobrazení. Z prehľadu pridelených dotácií v dotačnej schéme na podporu kultúry podľa oblastí podpory, ak si tieto údaje porovnáme s Grafom č. 3b zachytávajúcim žiadané dotácie, možno konštatovať, že percentuálne rozloženie pridelených dotácií podľa oblastí podpory skoro približne kopíruje percentuálne rozloženie žiadaných dotácií v jednotlivých oblastiach podpory.


Podľa platného VZN BSK o poskytovaní dotácií 6/2012 mohli byť žiadateľmi o dotáciu v Bratislavskej regionálnej dotačnej schéme na podporu kultúry v roku 2016: (a) obce, mestá alebo mestské časti na území BSK a (b) iné právnické osoby ako uvedené v písm. a), ktorých BSK nie je zakladateľom, a ktoré majú sídlo na území BSK. Iné právnické osoby sme v štatistike rozdelili na mimovládne neziskové organizácie (občianske združenia, nadácie, neinvestičné fondy a neziskové organizácie), na obchodné spoločnosti, v rámci ktorých sa v roku 2015 vyskytovali len s.r.o. a fyzické osoby – podnikateľov (živnostníkov, slobodných umelcov), ktorí majú sídlo alebo trvalý pobyt na území BSK.

*Graf 5 Žiadatelia podľa právnej subjektivity*



Graf č. 5 ponúka prehľad žiadateľov podľa právnej subjektivity. Najviac, spolu 59% žiadostí, bolo podaných mimovládnymi neziskovými organizáciami (MVNO) a to predovšetkým občianskymi združeniami, menej neziskovými organizáciami a nadáciami. Nasledovali subjekty samosprávy – mestá, obce, mestské časti a nimi zriaďované subjekty, prípadne subjekty zriaďované štátnou správou, ktoré spolu podali 20% žiadostí o poskytnutie dotácie. 14% žiadostí prišlo od súkromných spoločností 6% od fyzických osôb – podnikateľov (živnostníkov, slobodných umelcov) a najmenej 1% o cirkevných organizácií.

*Graf 6 Podporení podľa právnej subjektivity*




Graf č. 6 ponúka prehľad podporených žiadateľov podľa právnej subjektivity. Najviac, spolu 61% podporených žiadostí tvorili projekty mimovládnych neziskových organizácií (MVNO) a to predovšetkým občianskych združení. Nasledovala podpora žiadosti, ktoré podali mestá, obce, mestské časti a verejnou správou zriaďované subjekty, ktoré tvorili 21% podporených žiadostí. Ďalej iné právnické osoby – súkromné spoločnosti s 12% a 5% podporených žiadostí bolo podaných fyzickými osobami – podnikateľmi (živnostníkmi, slobodnými umelcami).


Z porovnania grafov 5 a 6 možno konštatovať, že percentuálne rozdelenie podporených žiadateľov podľa právnej subjektivity skoro presne kopíruje percentuálne rozdelenie všetkých žiadateľov v rámci dotačnej schémy.

Grafy č. 7 a č. 8 znázorňujú percentuálne rozdelenie žiadostí podľa sídla žiadateľa projektu (podľa okresov BSK), pričom porovnávajú údaj za hodnotené žiadosti s údajom za podporené žiadosti.

*Graf 7 Žiadosti podľa sídla realizátora projektu*



*Graf 8 Podporené projekty podľa miesta realizácie projektu*



* 1. **Vyhodnotenie implementácie**

*Účinnosť*

Dlhodobým zámerom Bratislavskej regionálnej dotačnej schémy na podporu kultúry je využitie kultúrneho potenciálu kumulovaného na území kraja v mimoriadnej pestrosti a početnosti jednotlivých foriem, žánrov a platforiem prostredníctvom podpory tvorby, rozvoja, ochrany, obnovy a prezentácie duchovných a kultúrnych hodnôt v záujme rozvoja územia BSK. Tento zámer bol v roku 2016 napĺňaný prostredníctvom dotačnej schémy najmä podporou projektov umeleckej tvorby, kultúrnych aktivít a podujatí, kultúrnej osvety v regióne, a projektov zachovania kultúrneho dedičstva BSK. Cieľom je, aby dotačná schéma slúžila ako nástroj efektívnej systémovej finančnej podpory pre všetky oprávnené subjekty špecifikované vo výzve, pôsobiace v kraji v oblasti kultúry. Zo štatistík jasne vyplýva, že tento cieľ – účinného, systémového a spravodlivého prerozdeľovania financií – sa podarilo naplniť.

*Relevancia*

Bratislavská regionálna dotačná schéma na podporu kultúry zohľadňuje existujúce potreby v oblasti kultúry podporou živej kultúry a umenia generovaného potenciálom metropoly, ako aj regionálnej a miestnej kultúry a ľudovej kultúry obcí. Vytvára podmienky pre rozvoj všetkých foriem kultúrnych aktivít a umeleckej tvorby v celom spektre oblastí, druhov, foriem, žánrov a to tak pre činnosť aktérov zriaďovanej, ako aj nezriaďovanej kultúry.

*Efektivita*

Efektivita vynaložených prostriedkov z hľadiska rozsahu a kvality zrealizovaných projektov bola markantná. Počet a kvalita kultúrnych podujatí, ktoré vďaka podpore z Bratislavskej regionálnej dotačnej schémy na podporu kultúry v roku 2016 vznikli a miera pozitívnej odozvy žiadateľov dokazujú, že zriadenie takéhoto nástroja a predovšetkým navýšenie finančných prostriedkov v ňom, bolo potrebné.

*Udržateľnosť*

Viac ako päťnásobný previs dopytu po dotáciách v oblasti kultúry v roku 2016 len potvrdil, že pre naplnenie dlhodobého zámeru vytvárania podmienok pre rozvoj kultúry v regióne a ich dlhodobej udržateľnosti je dôsledné dodržiavanie a presadzovanie všeobecných dlhodobých zásad kultúrnej politiky samosprávneho kraja na všetkých úrovniach rozhodovania, riadenia a výkonu kompetencií BSK kraja kľúčové. Aj za týmto účelom začali byť od roku 2016 presadzované systematické zmeny v nastavení dotačného mechanizmu BSK smerom k podpore strategických sektorových politík naviazané na vznik samostatného rozpočtového programu. určeného na podporu verejného života v regióne vrátane princípu tvorby finančných zdrojov pre tento program.

*Dopad*

Dlhodobým zámerom je premena Bratislavského kraja na symbol modernej, progresívnej a rozmanitej kultúry, ktorá je aktívnou súčasťou života jeho obyvateľov. Stimulovať rozvoj kultúrneho života a umeleckej tvorby si vyžaduje svoj čas, dôležité bude v nekročenej ceste pokračovať. Aj preto sa Odbor cestovného ruchu a kultúry púšťa do aktualizácie Stratégie rozvoja kultúry na roky 2018-2020, ktorej súčasťou bude aj evaluácia dotačného systému.