**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

23. júna 2017

**Koncepcia ochrany a využívania zdrojov povrchovej a podzemnej vody**

**v Bratislavskom samosprávnom kraji**

Materiál predkladá: Materiál obsahuje:

Ing. Martin Berta CSc. 1. Návrh uznesenia

podpredseda BSK 2. Dôvodová správa

3. CD s Koncepciou (textová a grafická časť)

4. Stanoviská komisií

Zodpovedná:

Ing. arch. Jana Zlámalová

riaditeľka odboru ÚP,GIS a ŽP

Bratislavského samosprávneho kraja

Spracovatelia:

Ing. Katarína Staníková, vedúca oddelenia ŽP

Ing. arch. Zuzana Jankovičová, vedúca oddelenia územného plánu a GIS

Bratislava

jún 2017

Návrh uznesenia

**UZNESENIE č. ........... / 2016**

zo dňa 23.06.2017

Zastupiteľstvo Bratislavského samosprávneho kraja po prerokovaní materiálu:

**A. schvaľuje**

Koncepciu ochrany a využívania zdrojov povrchovej a podzemnej vody v Bratislavskom samosprávnom kraji

**B. ukladá**

riaditeľovi Úradu Bratislavského samosprávneho kraja

zabezpečiť premietnutie záverov Koncepcie ochrany a využívania zdrojov povrchovej a podzemnej vody v Bratislavskom samosprávnom kraji do Zmien a doplnkov č.2 Územného plánu regiónu – Bratislavský samosprávny kraj

T 2018

**D ô v o d o v á s p r á v a**

Bratislavský samosprávny kraj (BSK) prostredníctvom Odboru územného plánu, GIS a ŽP obstaral v decembri 2016 Koncepciu ochrany a využívania zdrojov povrchovej a podzemnej vody v Bratislavskom samosprávnom kraji. Spracovateľom koncepcie je GEMINI, Združenie Prírodovedeckej fakulty Univerzity Komenského v Bratislave a PRICOM s.r.o..

Koncepcia ochrany a využívania zdrojov povrchovej a podzemnej vody v Bratislavskom samosprávnom kraji rieši špecifické problémy ochrany a využívania povrchových a podzemných vôd v území a použije sa ako územnoplánovací podklad v procese aktualizácie územnoplánovacej dokumentácie regiónu a dotknutých obcí.

Hlavným cieľom Koncepcie ochrany a využívania zdrojov povrchovej a podzemnej vody je návrh opatrení sledujúci zníženie rizík poškodenia a možností využívania povrchových a podzemných vôd a jeho územný priemet s rozčlenením územia Bratislavského samosprávneho kraja podľa charakteru ohrozenia.

Ochrana a využívanie zdrojov povrchovej a podzemnej vody v BSK vychádza z poznania environmentálneho hazardu, ktorý reálne alebo potenciálne ohrozuje zdroje povrchovej a podzemnej vody. Predložená koncepcia metodicky vychádza z analýzy pozitívnych a negatívnych prvkov a faktorov, ktoré súvisia s ochranou a využívaním zdrojov povrchovej a podzemnej vody.

Pri spracovávaní koncepcie boli využité poznatky z vedeckej a odbornej literatúry, výsledky už realizovaných výskumných úloh súvisiacich s tematikou ochrany vodných zdrojov, aplikované boli výsledky vedeckého projektu aplikovaného výskumu a vývoja „Výskum zraniteľnosti podzemných vôd pre manažment trvalo udržateľného využívania podzemných vôd v BSK ITMS kód: 26240220059 Modelovanie šírenia kontaminácie do podzemných vôd v Bratislavskom samosprávnom kraji“ (ŠGÚDŠ, 2013). Mnoho informácií bolo pri vypracovávaní Koncepcie ochrany a využívania zdrojov povrchovej a podzemnej vody v Bratislavskom samosprávnom kraji získaných prostredníctvom konzultácií s expertmi zo Slovenského hydrometeorologického ústavu, Bratislavskej vodárenskej spoločnosti a z Prírodovedeckej fakulty Univerzity Komenského v Bratislave a realizáciou terénneho prieskumu.

Proces spracovanie koncepcie začal prvým pracovným stretnutím v decembri v roku 2016. Druhé pracovné stretnutie sa konalo v marci v roku 2017, kde spracovateľ prezentoval 30% rozpracovanosť. Dňa 22.3.2017 boli pri príležitosti Svetového dňa vody pozvaní poslanci BSK, primátori a starostovia obcí BSK, zástupcovia BVS a Ministerstva ŽP SR na prezentáciu Koncepcie ochrany a využívania zdrojov povrchovej a podzemnej vody v Bratislavskom samosprávnom kraji v 70% rozpracovanosti. Prezentáciu otvoril a pozvaných privítal predseda BSK Ing. Pavol Frešo. V rámci diskusie prítomní predniesli svoje pripomienky a podnety.

Koncepcia ochrany a využívania zdrojov povrchovej a podzemnej vody v Bratislavskom samosprávnom kraji prešla pripomienkovaním aj zo strany BVS.

Opatrenia na dosiahnutie ochrany a efektívneho využívania zdrojov povrchovej a podzemnej vody v BSK ako aj cieľov vodohospodárskej politiky Slovenskej republiky do roku 2027 patria k prioritám územného rozvoja. Preto sú opatrenia navrhnuté v predloženej koncepcii odporúčané na aplikovanie do kľúčových koncepčných a strategických dokumentácií s cieľom realizovať a aplikovať tieto opatrenia v praxi tak, aby boli uplatnené princípy udržateľného rozvoja na regionálnej i na lokálnej úrovni.

Koncepcia prináša informácie o stave ochrany povrchových a podzemných vôd (vodné zdroje, vodné toky, vodné plochy, chránené vodohospodárske oblasti, ochranné pásma) a stresových faktoroch vplývajúcich na ich kvalitu. Uvádza návrh regulatívov a odporúčaní, ktoré budú následne zapracované do územnoplánovacích dokumentácií, na dosiahnutie zvýšenej ochrany a zlepšenie kvality povrchových a podzemných vôd, ktoré vyplývajú z limitov využitia územia BSK.

Aktuálna sieť vodárenských zdrojov dokáže zabezpečiť potreby obyvateľstva BSK a sanovať aj prípadné potreby niektorých obcí okolitých krajov. Ale situácia s využívaním vodárenských zdrojov v BSK nie je výhľadovo pozitívna a je nevyhnutné bezodkladne začať pracovať na riešeniach, ktoré jednak zamedzia pokračujúcej devastácii ochranných pásiem vodárenských zdrojov, hlavne v oblasti legislatívy a kontroly činnosti orgánov štátnej vodnej správy, ako aj realizovať výskumno-vedecké a technické riešenia pri hľadaní nových prírodných zdrojov v oblasti a z vodárskeho hľadiska tam, kde je to možné, realizovať investičné zámery, ktoré umožnia distribúciu kvalitnej pitnej vody z oblastí, kde je jej prebytok, do oblastí, kde v budúcnosti očakávame jej nedostatok.

Z hľadiska Návrhu orientácie, zásad a priorít vodohospodárskej politiky Slovenskej republiky patrí k najvýznamnejším výzvam:

* predchádzanie a znižovanie znečistenia vody,
* zefektívnenie využívania vody,
* zvýšenie odolnosti vodného hospodárstva voči klimatickým a meteorologickým javom,
* zlepšenie riadenia vykonávaného subjektmi zapojenými do hospodárenia s vodnými zdrojmi,
* lepšie environmentálne prijateľné hospodárenie s pôdou,
* zlepšenie praktických postupov pri hospodárení v lesoch a na poľnohospodárskej pôde a všeobecne v krajine.

Riešenie týchto problémov je možné len integrovaným prístupom pri prijímaní opatrení v oblasti hospodárenia s vodnými zdrojmi a ich ochrany zahŕňajúcimi celé spektrum politík v súvislosti s problematikou vody, energetiky a priemyslu, poľnohospodárstva, dopravy, odpadového hospodárstva, regionálneho rozvoja, územného plánovania, cestovného ruchu, adaptácie na zmenu klímy a pod., a to na horizontálnej aj vertikálnej úrovni. K zlepšeniu stavu tejto problematiky v BSK pomôže realizácia v texte štúdie spomínaných návrhov opatrení a vybraných regulatívov. Tieto môžu mestá a obce realizovať aj prostredníctvom Operačného programu Kvalita životného prostredia (OP KŽP) do roku 2020 alebo Bratislavskej regionálnej dotačnej schémy (BRDS).

Jedným zo zámerov Operačného programu Kvalita životného prostredia (OP KŽP) do roku 2020 je potreba zabezpečenia dobrého stavu vôd a bezpečnej pitnej vody. Práve prostredníctvom tohto operačného programu si mnohé obce vybudovali chýbajúcu kanalizáciu alebo čistiareň odpadových vôd.

Bratislavský samosprávny kraj chce obciam pomôcť aj prostredníctvom Bratislavskej regionálnej dotačnej schémy (BRDS), kde vytvorí sekciu životné prostredie.

Finančné prostriedky na vypracovanie Koncepcie ochrany a využívania zdrojov povrchovej a podzemnej vody v Bratislavskom samosprávnom kraji sú zahrnuté v rozpočte BSK na rok 2017.