**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

23. júna 2017

**Správa o plnení Stratégie rozvoja vidieka BSK 2016 – 2020 za rok 2016**

Materiál predkladá: Materiál obsahuje:

Ing. Martin Berta, CSc.1. Návrh uznesenia

podpredseda Bratislavského 2. Dôvodová správa

samosprávneho kraja 3. Stanoviská komisií

4. Príloha č. 1

Zodpovedná:

Mgr. Barbora Lukáčová

riaditeľka

Odboru stratégie, územného rozvoja a riadenia projektov

Spracovatelia:

Mgr. Martin Hakel, BA

vedúci Oddelenia stratégie a územného rozvoja

Mgr. Peter Jesenský

referent oddelenia stratégie a územného rozvoja

Bratislava

jún 2017

Návrh uznesenia

**UZNESENIE č. ........... / 2017**

zo dňa 23.06.2017

Zastupiteľstvo Bratislavského samosprávneho kraja po prerokovaní materiálu

**schvaľuje**

Správu o plnení Stratégie rozvoja vidieka BSK 2016 - 2020 za rok 2016

**Dôvodová správa**

Odbor stratégie, územného rozvoja a riadenia projektov Bratislavského samosprávneho kraja (ďalej len „OSÚRaRP“) predložil na Zastupiteľstvo BSK dňa 22.04.2016 materiál Schválenie Stratégie rozvoja vidieka Bratislavského samosprávneho kraja na roky 2016 – 2020 (ďalej len „Stratégia“). V rámci Uznesenia Z BSK č.34/2016 schválili poslanci samotný dokument Stratégie, ale taktiež povinnosť predkladať Z BSK hodnotiacu správu o plnení úloh vyplývajúcich zo Stratégie za predchádzajúci kalendárny rok pravidelne raz za rok najneskôr v termíne k 30. júnu daného kalendárneho roka.

Samotná hodnotiaca správa Stratégie rozvoja vidieka BSK 2016 – 2020 sa delí na **tri hlavné kapitoly**, podľa troch prioritných oblastí, ktoré boli definované v rámci strategicko-implementačnej časti. Jednotlivé kapitoly obsahujú informácie o zrealizovaných aktivitách v rámci jednotlivých prioritných oblastí, ako aj informácie o napĺňaní výstupov, výsledkov a dopadov, ktoré boli zadefinované pri tvorbe stratégie. Štruktúra strategicko-implementačnej časti samotnej stratégie je nasledovná:

**Prioritná oblasť 1 Ľudský kapitál a miestna ekonomika**

Opatrenie č.1.1 Sieťovanie, posilňovanie vzájomnej spolupráce a vzájomnej informovanosti všetkých subjektov pôsobiacich v oblasti rozvoja vidieka

Opatrenie č.1.2 podpora miestnej ekonomiky a identity územia

**Prioritná oblasť 2 Krajinný a kultúrny potenciál**

Opatrenie č. 2.1 Zachovávanie a rozvoj tradícií

Opatrenie č. 2.2 Ochrana a rozvoj prírodného a kultúrneho dedičstva

**Prioritná oblasť 3 Dostupnosť a vybavenosť sídel**

Opatrenie č. 3.1 Zlepšenie dopravnej infraštruktúry, podpora mobility a alternatívnych foriem dopravy

Opatrenie č. 3.2 Revitalizácia obcí a zlepšenie dostupnosti a kvality zdravotníckych, sociálnych a vzdelávacích služieb

Správa bola v štádiu návrhu predložená na pripomienkovanie príslušným odborom Úradu BSK.

**Prvá kapitola** popisuje realizované aktivity zamerané na **sieťovanie a informovanie jednotlivých subjektov** zapájajúcich sa do rozvoja vidieka v Bratislavskom kraji, ako aj **aktivity zamerané na priamu podporu rozvoja vidieka** zo strany Bratislavského kraja.

**OSÚRaRP nadviazal** v priebehu roka 2016 **spoluprácu** s novovzniknutou **Regionálnou anténou Národnej sieti rozvoja vidieka pre Bratislavský kraj**, čo je profesionálna organizácia ktorej hlavným cieľom je napomáhanie k efektívnejšiemu čerpaniu externých zdrojov v rámci Programu rozvoja vidieka SR 201 – 2020 najmä z dôvodu **zámeru vytvorenia Rady rozvoja vidieka Bratislavského kraja** (ďalej len „Rada“), ktorá mala združovať všetkých významných aktérov rozvoja vidieka na území kraja. Zo strany OSÚRaRP bol vypracovaný **predbežný zoznam navrhovaných členov**, medzi ktorými **významnú časť tvorili zástupcovia verejno-súkromných partnerstiev** z územia Bratislavského kraja, ktoré sa **budú uchádzať o štatút Miestnej akčnej skupiny** (ďalej len „MAS“). V rámci Programu rozvoja vidieka SR 2014 – 2020 bolo na podporu uskutočňovania operácií v rámci stratégií MAS pre Bratislavský kraj vyčlenených 3 174 021 EUR z Európskeho poľnohospodárskeho fondu pre rozvoj vidieka a z Integrovaného regionálneho operačného programu 2014 - 2020 to bolo 1 000 000 EUR z Európskeho fondu regionálneho rozvoja. **Celkové verejné výdavky vrátane štátneho spolufinancovania na podporu MAS v Bratislavskom kraji dosiahli pre obdobie 2014 - 2020 hodnotu 7 655 385,86 EUR.**


V rámci kraja sa **o štatút MAS uchádza celkovo 5 občianskych združení: Dolné Záhorie, Podhoran, Malokarpatský región, Malodunajsko a Dunaj.** Z dôvodu **zrušenia až dvoch výziev** na predkladanie žiadostí o schválenie stratégie miestneho rozvoja vedeného komunitou a udelenie štatútov miestnych akčných skupín, **stále nebol ukončený proces výberu a udeľovania štatútov miestnej akčnej skupiny**. OSÚRaRP intenzívne pripomienkoval a komunikoval s RO pre PRV SR 2014 – 2020 (ďalej len „RO PRV SR 2014 – 2020“) ohľadom prepracovania financovania miestnych akčných skupín, ktorý by zabezpečil podporu väčšieho počtu OZ na území Bratislavského kraja. Napriek skutočnosti, že tieto pripomienky neboli zo strany RO PRV SR 2014 - 2020 v roku 2016 akceptované, aktuálne nastavenie systému výberu miestnych akčných skupín podľa poslednej výzvy na predkladanie žiadostí o schválenie stratégie miestneho rozvoja vedeného komunitou a udelenia štatútov MAS zo dňa 02.05.2017 aspoň do určitej miery spĺňa pôvodné pripomienky OSÚRaRP. **Samotný proces výberu by mal byť ukončený v treťom kvartáli roku 2017.** Vzhľadom na vyššie popísané skutočnosti nemalo opodstatnenie zvolávať Radu rozvoja vidieka bez kľúčových partnerov. Prvé stretnutie Rady je plánované po udelení štatútov miestnych akčných skupín vybraným občianskym združeniam, pričom sa predpokladá termín štvrtý kvartál roka 2017. **V rámci prvého stretnutia Rady by malo byť schvaľovanie akčného plánu Stratégie rozvoja vidieka BSK na roky 2018 – 2019**.

**Tabuľka č.1: Alokácia verejných zdrojov podľa opatrení PRV SR 2014 – 2020 pre Bratislavský kraj**

|  |  |  |  |
| --- | --- | --- | --- |
| Č. opatrenia | Názov opatrenia | Alokácia EPFRV pre BSK (€) | Verejné výdavky spolu pre BSK (€) |
| 1 | **Prenos znalostí a informačné akcie** | 423 449,00 | 798 960,38 |
| 2 | **Poradenské služby, služby pomoci pri riadení poľnohospodárskych podnikov a výpomoci pre poľnohospodárske podniky** | 45 580,00 | 86 000,00 |
| 4 | **Investície do hmotného majetku** | 8 430 796,00 | 15 907 162,26 |
| 5 | **Obnova potenciálu poľnohospodárskej výroby zničeného prírodnými pohromami a katastrofickými udalosťami a zavedenie vhodných preventívnych opatrení** | 1 325 000,00 | 2 500 000,00 |
| 6 | **Rozvoj poľnohospodárskych podnikov a podnikateľskej činnosti** | 3 369 681,00 | 6 357 888,68 |
| 7 | **Základné služby a obnova dedín vo vidieckych oblastiach** | 886 770,00 | 1 673 150,94 |
| 8 | **Investície do rozvoja lesných oblastí a zlepšenie životaschopnosti lesov** | 6 131 305,00 | 11 568 500,00 |
| 10 | **Agroenvironmentálno-klimatické opatrenie** | 2 600 763,00 | 4 907 100,00 |
| 11 | **Ekologické poľnohospodárstvo** | 620 100,00 | 1 170 000,00 |
| 12 | **Platby v rámci sústavy NATURA 2000 a podľa rámcovej smernice o vode** | 82 831,00 | 156 284,91 |
| 13 | **Platby pre oblasti s prírodnými alebo inými osobitými obmedzeniami** | 4 195 194,00 | 7 915 460,38 |
| 14 | **Dobré životné podmienky zvierat** | 2 862 000,00 | 5 400 000,00 |
| 15 | **Platby na lesnícko-environmentálne záväzky** | 0,00 | 0,00 |
| 16 | **Spolupráca** | 1 285 250,00 | 2 425 000,00 |
| 19 | **LEADER** | 3 174 021,00 | 5 988 718,87 |
| 20 | **Technická pomoc z iniciatívy členských štátov** | 0,00 | 0,00 |
|  | **Spolu** | **35 432 740,00** | **66 854 226,42** |

**Zdroj: PRV SR 2014 – 2020**

**Mapa č.1: Verejno-súkromné partnerstvá v Bratislavskom kraji uchádzajúce sa o štatút MAS**



**Tabuľka č.2: Zoznam verejno-súkromných partnerstiev uchádzajúcich sa o štatút MAS**

|  |  |  |  |  |  |
| --- | --- | --- | --- | --- | --- |
| Č. | Malodunajsko | Dolné Záhorie | Malokarpatský región | Podhoran | Dunaj |
|
| 1 | Blatné | Borinka | Báhoň | Jablonové | Čunovo |
| 2 | Boldog | Gajary | Budmerice | Kuchyňa | Jarovce |
| 3 | Čataj | Jakubov | Chorvátsky Grob | Pernek | Rusovce |
| 4 | Hrubá Borša | Kostolište | Častá | Plavecké Podhradie | Dunajská Lužná |
| 5 | Hrubý Šúr | Láb | Doľany | Plavecký Mikuláš | Hamuliakovo |
| 6 | Hurbanova Ves | Lozorno | Dubová | Rohožník | Kalinkovo |
| 7 | Igram | Malé Leváre | Jablonec | Sološnica | Rovinka |
| 8 | Kaplna | Plavecký Štvrtok | Modra | Plavecký Peter |  |
| 9 | Kostolná pri Dunaji | Studienka | Píla | Prievaly |  |
| 10 | Kráľová pri Senci | Stupava | Slovenský Grob | Cerová |  |
| 11 | Malinovo | Suchohrad | Svätý Jur | Jablonica |  |
| 12 | Miloslavov | Veľké Leváre | Šenkvice | Osuské |  |
| 13 | Most pri Bratislave | Vysoká pri Morave | Štefanová | Hradište pod Vrátnom |  |
| 14 | Nová Dedinka | Záhorská Ves | Viničné | Prietrž |  |
| 15 | Nový Svet | Závod | Vinosady | Hlboké |  |
| 16 | Reca | Zohor | Vištuk |  |  |
| 17 | Tomášov | Malacky |  |  |  |
| 18 | Tureň | Záhorská Bystrica |  |  |  |
| 19 | Vlky |  |  |  |  |
| 20 | Zálesie |  |  |  |  |

V**súlade s uznesením Z BSK č.34/2016 a Stratégiou bola 05. mája 2016 vyhlásená** pilotná **výzva** v rámci Bratislavskej regionálnej dotačnej schémy **na podporu rozvoja vidieka.** Oprávnenými žiadateľmi boli obce, mestá a mestské časti do 10 000 obyvateľov. Výzva zahŕňala dve oblasti podpory: obnova obcí a podpora miestnej ekonomiky. Celková výška finančných prostriedkov **alokovaných pre túto výzvu bolo 100 000 EUR**, pričom **registrovaných bolo 43 žiadostí** v úhrnnej požadovanej sume 535 430,36 EUR. Žiadateľ mohol v rámci výzvy podať neobmedzený počet žiadostí, avšak minimálna výška žiadanej dotácie bola stanovená na 2 500 EUR. **Podporených bolo 24 projektov** zameraných na rekonštrukciu a modernizáciu centrálnych zón, verejných priestranstiev a tržníc, výstavbu a rekonštrukciu autobusových zastávok a cyklistických a peších chodníkov v intraviláne obcí, sadové úpravy a vodozádržné opatrenia, opatrenia zamerané na zmierňovanie negatívnych dopadov zmeny klímy, pričom v troch prípadoch nastala situácia vrátenia dotácie z dôvodu rôznych problémov pri realizácií projektov.

**Tabuľka č.3: Prehľad počtu projektov realizovaných v rámci jednotlivých aktivít výzvy na podporu rozvoja vidieka v roku 2016**

|  |  |  |
| --- | --- | --- |
| Aktivita | Počet projektov | Spolu suma poskytnutej dotácie |
| Rekonštrukcia a modernizácia centrálnych zón | 2 | 10000 |
| Rekonštrukcia verejných priestranstiev a tržníc na potreby farmárskych trhov | 3 | 11400 |
| Výstavba a rekonštrukcia cyklistických a peších chodníkov v intraviláne obcí a budovanie informačných a náučných tabúľ | 7 | 31000 |
| Výstavba a rekonštrukcia autobusových zastávok | 5 | 16000 |
| Rekonštrukcia detských ihrísk formou doplnenia a zrekonštruovania hracích prvkov ihrísk | 3 | 8000 |
| Vodozádržné opatrenia v urbanizovanej krajine | 1 | 8000 |
| Vrátená dotácia | 3 | 15600 |

**Následne 09.11.2016,** v súlade s uznesením Z BSK č. 101/2016, ktorým boli schválené výzvy na predkladanie žiadostí o poskytnutie dotácií v rámci jednotlivých dotačných schém, a v súlade s VZN BSK č.2/2016 o poskytovaní dotácií z rozpočtu BSK **bola vyhlásená nová výzva** v rámci bratislavskej regionálnej dotačnej schémy **na podporu rozvoja vidieka pre rok 2017.** Oprávnenými žiadateľmi boli obce, mestá a mestské časti Bratislavského kraja s počtom obyvateľov do 12 000 a pre oblasť podpory „Podpora miestnej ekonomiky“ aj samostatne hospodáriaci roľníci so sídlom v Bratislavskom kraji. Pre výzvu na podporu rozvoja vidieka bola pre rok 2017 **alokovaná suma vo výške 349 440,00 EUR**. Na základe odporúčania odbornej hodnotiacej komisie **navrhla Dotačná komisia** Z BSK **schváliť 39 projektov** v celkovej sume 349 440 EUR, p**ričom 2 projekty navrhla Dotačná komisia Z BSK na mimoriadnu dotáciu** vzhľadom na regionálny význam projektov. Aktuálne boli zo strany žiadateľov dodané všetky požadované dokumenty potrebné k podpisu zmluvy o poskytnutí dotácie a začal sa celý proces podpisovania týchto zmlúv.

**Tabuľka č.4: Prehľad počtu projektov schválených na poskytnutie dotácie v rámci jednotlivých aktivít výzvy na podporu rozvoja vidieka v roku 2017**

|  |  |  |
| --- | --- | --- |
| Aktivita | Počet projektov | Spolu suma poskytnutej dotácie |
| Rekonštrukcia, revitalizácia a modernizácia verejných priestranstiev v obci | 12 | 110 100 |
| Skvalitňovanie verejnej zelene v obci | 5 | 31 100 |
| Rozvoj infraštruktúry v obci | 4 | 38 500 |
| Adaptačné opatrenie | 5 | 48 040 |
| Nákup technológií a zariadení za účelom ďalšieho rozvoja poskytovania služieb obyvateľstvu a podpory spracovania a výroby tradičných produktov v oblasti vinárstva, ovocinárstva a včelárstva | 12 | 115 700 |
| Rekultivácia a obnova sadov, vinohradov, včelstiev | 1 | 6 000 |
| Dotácie mimoriadneho významu | 2 | 21 000 |

V súvislosti s vyhlásenými výzvami v rámci Bratislavskej regionálnej dotačnej schémy **OSÚRaRP realizoval viaceré informačné stretnutia** so starostami obcí. Medzi spomínané informačné stretnutia patrili **Regionálne združenie obcí Podunajskej oblasti dňa 06.10.2016, Združenie miest a obcí Malokarpatskej oblasti dňa 03.11.2017 a Združenie obcí Záhorskej oblasti dňa 23.11.2016,** ale taktiež aj **informačný seminár organizovaný OCRaK, ktorý sa uskutočnil dňa 21.11.2016.** Okrem toho realizoval OSÚRaRP dňa **06.12.2016 v Pezinku Konferenciu rozvoja vidieka Bratislavského kraja 2016**, v rámci ktorej boli odprezentované aktuálne informácie ohľadom situácie v rámci PRV SR 2014 – 2020, ako aj Stratégie rozvoja územia Dolného Záhoria a Malodunajska, príklady dobrej praxe Miestnej akčnej skupiny Vršatec a v neposlednom rade informácie ohľadom Bratislavskej regionálnej dotačnej schémy na podporu rozvoja vidieka 2017.

**Druhá kapitola** popisuje aktivity zamerané na ochranu a ďalší rozvoj prírodného a kultúrneho dedičstva.

**OSÚRaRP v roku 2016 v spolupráci s odbormi BSK pripravoval viaceré významné projekty zamerané práve na uvedené oblasti. Medzi spomínané projekty patria:**

* **Vybudovanie ekocentra v Čunove**, ktorý je súčasťou AP BSK a mal by byť podaný v rámci 2. výzvy programu INTERREG V-A Slovenská republika - Maďarsko 2014 - 2020. Samotný projekt by mal okrem rekonštrukcie kaštieľa Čunovo obsahovať ďalšie aktivity zamerané na vybavenie budúceho ekocentra edukatívnymi exponátmi a interaktívnymi modelmi, organizovanie podujatí a kurzov pre verejnosť na zvýšenie povedomia o potrebe ochrany prírody, udržateľného hospodárstva ako aj turistickom potenciáli regiónu a tlač a distribúcia printových promo materiálov.
* **Kultúrno-spoločenské centrum SK-HU**, ktorého aktivitami sú rekonštrukcia NKP synagógy v Senci, vybudovanie novostavby infopavilónu, úprava areálu synagógy za účelom vytvorenia priestoru pre kultúrno-spoločenské aktivity, vytvorenie regionálneho kultúrno-spoločenského centra ako priestoru pre prezentáciu stredných a vysokých škôl umeleckého zamerania a expozícia židovskej kultúry. V priebehu roka 2017 sa predpokladá so začatím realizácie samotných aktivít projektu. **Rozpočet celého projektu je 2 997 682,45 EUR, z toho pre aktivity BSK je vyčlenených 1 699 645,65 EUR.**
* **Kultúrno-kreatívne oživenie tradícií**, ktorého plánovanými aktivitami sú rekonštrukcia kaštieľa a parku v Modre, zabezpečenie technického zázemia v priestoroch MOS pre rôzne cieľové skupiny, vytvorenie digitálno-dokumentačného centra pre zachovanie kultúrneho dedičstva, sieťovanie a tvorba kultúrnej databázy a marketingové aktivity. Začiatok realizácie stavebných prác sa predpokladá na prvý kvartál roku 2018. **Celkový rozpočet projektu je 3 659 495,99 EUR, z toho rozpočet na aktivity BSK je 2 125 313,46 EUR.**
* **Projekt na podporu lokálnych producentov**, ktorý by mal byť zameraný na podporu lokálnych producentov v cezhraničnom priestore najmä prostredníctvom sieťovania týchto producentov, vytvárania miestnych distribučných reťazcov v cezhraničnom priestore, organizovania workshopov, vzdelávacích seminárov ale aj návrhu riešenia štátnej podpory pre lokálnych producentov, prvovýrobcov a včelárov. **Odhadovaný rozpočet projektu je približne 500 000 EUR**, s tým, že projekt by mal byť realizovaný v rokoch 2018 až 2020. Nositeľom projektu by malo byť Európske zoskupenie územnej spolupráce Raba-Dunaj-Váh (EZUS RDV).

Dôležitosť lokálnych producentov a výrobcov potvrdzujú tiež štatistiky o počte uskutočnených podujatí s touto tematikou. Krajská **organizácia cestovného ruchu zaradila v roku 2016 do svojho kalendára 53 podujatí** som zameraním práve na lokálnych producentov a výrobcov. Medzi najvýznamnejšie **vlastné podujatia** Krajskej organizácie cestovného ruchu Bratislava Region Tourism patrili v roku 2016 podujatia **Kráľovstvo husaciny**, ktorej sprievodným podujatím bolo odhalenie vysokej sochy husi na námestí, skupina podujatí **Farm Fest 2016** s cieľom obnoviť vzťah obyvateľov Bratislavského kraja a návštevníkov k tradičným produktom a výrobkom z regiónu, geolokačná hra **Objavuj poklady bratislavského regiónu** alebo **Župná jeseň**, čo bol projekt, ktorý zjednocoval jesenné podujatia zamerané na tradíciu, gastronómiu, históriu a špecifiká bratislavského regiónu. KOCR okrem toho bola partnerom pri organizovaní veľkého počtu ďalších podujatí, a taktiež **propagovala Bratislavský kraj na 8 medzinárodných veľtrhoch cestovného ruchu**. Okrem organizovania rôznych podujatí a propagácie regiónu realizovala KOCR v priebehu roka 2016 viaceré aktivity so zameraním na **skvalitnenie infraštruktúry** **cestovného ruchu** v regióne, pričom najvýznamnejšou bolo **vytvorenie cykloodpočívadla a oddychovej zóny pri Pustom kostolíku vo Svätom Jure.**

V rámci druhej kapitoly bolo taktiež odpočtované **čerpanie finančných prostriedkov v rámci Bratislavského kraja z Programu rozvoja vidieka 2007 – 2013** pre jednotlivé opatrenia. Napriek tom, že možnosti čerpania boli pre Bratislavský kraj v porovnaní s ostatnými krajmi do veľkej miery obmedzené, napríklad nemohli vznikať miestne akčné skupiny so sídlom v Bratislavskom kraji, bolo v spomínanom období **podporených 497 projektov**, ktoré boli **z Európskeho poľnohospodárskeho fondu pre rozvoj vidieka podporené sumou 76 161 515 EUR.**

**Tabuľka č.5: Prehľad schválených ŽoNFP v rámci PRV SR 2007 – 2013 pre jednotlivé opatrenia za Bratislavský kraj k 31.12.2015 (aktualizácia 31.01.2016)**

|  |  |  |  |  |  |  |
| --- | --- | --- | --- | --- | --- | --- |
| Číslo podopatrenia | Skrátený názov podopatrenia | Prijaté ŽoNFP registrované v IS | | Schválené ŽoNFP | | Neschválené ŽoNFP |
| **počet** | **žiadaný príspevok** | **počet** | **schválený príspevok (EPFRV)** | **počet** |
| 1.1 | Modernizácia Fariem | 184 | 37 844 308 | 102 | 9 056 015 | 82 |
| 1.2 | Pridávanie hodnoty do poľnohospodárskych produktov | 47 | 24 604 440 | 26 | 4 852 344 | 21 |
| 1.3 | Infraštruktúra týkajúca sa rozvoja (pozemkové úpravy) | 329 | 92 244 314 | 320 | 59 271 037 | 9 |
| 1.4 | Zvšovanie hospodárskej hodnoty lesov | 2 | 192 662 | 2 | 96 331 | 0 |
| 1.7 | Využívanie poradenských služieb | 33 | 54 808 | 12 | 8 923 | 21 |
| 2.1 | Obnova potenciálu lesného hospodárstva | 13 | 5 043 673 | 10 | 2 157 314 | 3 |
| 3.1 | Diverzifikácia | 2 | 416 825 | 1 | 149 864 | 1 |
| 3.2.B | Podpora činností v oblasti vidieckeho cestovného ruchu - časť B | 1 | 76 045 | 0 | 0 | 1 |
| 3.4.1 (LEADER) | Základné služby pre vidiecke obyvateľstvo | 23 | 1 144 253 | 14 | 348 430 | 9 |
| 3.4.2 (LEADER) | Obnova a rozvoj obcí | 11 | 453 847 | 10 | 221 257 | 1 |

**Tretia kapitola** je zameraná na aktivity zlepšujúce dopravnú, zdravotnú a sociálnu infraštruktúru na území kraja**.**

**OSÚRaRP počas roka 2016 aj v tejto oblasti pripravoval viaceré projekty. Jedná sa o:**

* **Projekt vybudovania cyklolávok cez rieku Morava**, kde počas rokov 2015 a 2016 prebiehali intenzívne rokovania s rakúskymi partnermi ohľadom možností vybudovania takýchto prepojení, pričom definitívne rozhodnutie o rozsahu a spôsobe realizácie projektu bude uskutočnené v priebehu druhého polroka 2017.
* **Projekt Sacra Velo**, ktorého cieľom je vytvoriť nový a unikátny cezhraničný produkt cestovného ruchu pomocou prezentácie bohatého kultúrneho, sakrálneho a prírodného dedičstva na území 4 žúp pozdĺž rieky Dunaj. Súčasťou projektu je tiež výstavba približne 4 kilometre dlhého úseku cyklotrasy od obce Vajnory po obec Ivanka pri Dunaji. Celkový rozpočet projektu bol stanovený na 2 869 233 EUR, pričom na aktivity BSK boli z tohto rozpočtu vyčlenené finančné prostriedky vo výške 757 801 EUR.
* **Projekt „Objavte Malý a Mošonský Dunaj na bicykli a na člne“** sa zameriava na využitie bohatého prírodného a kultúrneho dedičstva cezhraničného územia a vytvorenia unikátnej atraktívnej a konkurencieschopnej európskej turistickej destinácie „Vnútrozemská delta Dunaja“, ktorá prispeje k zvýšeniu atraktívnosti a návštevnosti cezhraničného regiónu podunajskej oblasti. Projekt tiež zahŕňa vybudovanie alebo zrekonštruovanie cyklotrás o dĺžke približne 6 kilometrov v rámci území obci Most pri Bratislave, Zálesie a mestskej časti Vrakuňa. Rozpočet projektu je na úrovni 2 986 181,62 EUR z toho pre BSK bolo vyčlenených 220 000 EUR.
* **Projekt „Modernizácia cesty III. triedy 1113 Rohožník – Malacky“**, ktorý by mal byť financovaný v rámci Integrovaného regionálneho operačného programu 2014 – 2020. Projekt je vynútený nevyhovujúcim stavom, vysokou intenzitou predovšetkým nákladnej dopravy a nedostačujúcimi parametrami konštrukcie vozovky. Samotná modernizácia predstavuje rozšírenie cesty zo 6 metrov na šírku 9,5 metra v dĺžke 7,78 kilometra. Žiadosť o NFP bola podaná na začiatku roka 2017, pričom samotná realizácia sa na základe schválenia žiadosti očakáva v priebehu roka 2018. Celková suma projektu bola stanovená na 9 573 172,01 EUR.
* **Projekt Vybudovanie obchvatu Pezinok – Modra**, ktorého hlavným cieľom je vybudovanie obchvatu miest Modra a Pezinok a obcí Vinosady, Slovenský Grob a Chorvátsky Grob za účelom odľahčenia dopravy na vyťaženom úseku cesty II/502 Bratislava – Pezinok – Modra, a zároveň zabezpečiť kvalitné napojenie spomínaného územia na diaľnicu D1
* **Projekt „Podpora deinštitucionalizácie zariadení sociálnych služieb v Bratislave – DSS a ZPS Rača“** v rámci ktorej bude transformovaných 36 miest sociálnej služby na komunitnej úrovni
* **Projekt „Podpora deinštitucionalizácie zariadení sociálnych služieb v okrese Pezinok – DSS a ZPB MEREMA“**, kde bude transformovaných 52 takýchto miest.

Spomínané aktivity výraznou mierou prispievajú, alebo do budúcna budú prispievať ku skvalitňovaniu života vo vidieckych oblastiach Bratislavského kraja. Zlepšujúci sa trend potvrdzujú aj čísla Štatistického úradu SR jednak v počte zamestnancov v oblasti poľnohospodárstva a rybného hospodárstva, ale aj v počte obyvateľov okresov Pezinok, Malacky a Senec, kde pri obidvoch ukazovateľoch môžeme konštatovať vzrastajúci trend.

**Tabuľka č.6: Vývoj počtu zamestnancov v poľnohospodárstve a rybnom hospodárstve v Bratislavskom kraji v rokoch 2009 – 2015**

|  |  |  |  |  |  |  |  |
| --- | --- | --- | --- | --- | --- | --- | --- |
| **Územie** | **2009** | **2010** | **2011** | **2012** | **2013** | **2014** | **2015** |
| **Slovenská republika** | 43 733 | 38 006 | 37 973 | 38 347 | 37 469 | 37 810 | 37 428 |
| **Bratislavský kraj** | 2 366 | 2 059 | 1 806 | 1 736 | 1 740 | 1 817 | 1 989 |
| **Bratislava** | 287 | 379 | 285 | 459 | 337 | 345 | 392 |
| **Okres Malacky** | 681 | 661 | 555 | 506 | 548 | 586 | 628 |
| **Okres Pezinok** | 1 024 | 690 | 705 | 616 | 606 | 632 | 691 |
| **Okres Senec** | 374 | 329 | 261 | 155 | 249 | 254 | 278 |

V priebehu roka 2016 boli realizované viaceré významné aktivity zamerané na rozvoj vidieka, pričom medzi najvýznamnejšie sa bezpochyby radí **spustenie Bratislavskej regionálnej dotačnej schémy na podporu rozvoja vidieka**. **Najväčšími výzvami pre budúce roky** v oblasti rozvoja vidieka sa ukazujú **oblasti verejnej osobnej dopravy a nemotorovej dopravy, rozvoja a deinštitucionalizácie sociálnych služieb a zvyšovanie kapacít materských škôl.**

**Podrobná správa opisujúca jednotlivé kapitoly a opatrenia podrobnejšie sa nachádza v rámci prílohy, ktorú nájdete na CD.**

**Príloha:** Správa o plnení Stratégie rozvoja vidieka BSK 2016 - 2020 za rok 2016