**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

23. júna 2017

**Správa z hodnotenia PHSR BSK na roky 2014-2020**

**za rok 2016**

Materiál predkladá: Materiál obsahuje:

Ing. Martin Berta, CSc.1. Návrh uznesenia

podpredseda Bratislavského 2. Dôvodová správa

samosprávneho kraja 3. Stanoviská komisií

4. Príloha č. 1

Zodpovedná:

Mgr. Barbora Lukáčová

Riaditeľka odboru stratégie, územného rozvoja a riadenia projektov Bratislavského samosprávneho kraja

Spracovatelia:

Mgr. Martin Hakel, BA

vedúci oddelenia stratégie a územného rozvoja

Mgr. Linda Moravčíková

referent oddelenia stratégie a územného rozvoja

Bratislava

jún 2017

Návrh uznesenia

**UZNESENIE č. ........... / 2017**

zo dňa 23.06.2017

Zastupiteľstvo Bratislavského samosprávneho kraja po prerokovaní materiálu

**A. schvaľuje**

Správu z hodnotenia PHSR BSK na roky 2014-2020 za rok 2016

**B. ukladá**

riaditeľovi úradu Bratislavského samosprávneho kraja:

Zaviesť navrhované opatrenia na rok 2017 vyplývajúce zo Správy z hodnotenia PHSR BSK na roky 2014-2020 za rok 2016

T: 30.06.2018

**D ô v o d o v á s p r á v a**

Bratislavský samosprávny kraj (ďalej len „BSK“) za účelom podpory regionálneho rozvoja podľa zákona č. 539/2008 Z.z. o podpore regionálneho rozvoja spracoval strednodobý strategický dokument Program hospodárskeho rozvoja a sociálneho rozvoja BSK na roky 2014-2020 (ďalej len „PHSR BSK 2014-2020“), ktorý bol schválený Uznesením č. 46/2013 Zastupiteľstvom Bratislavského samosprávneho kraja dňa 21.6.2013.

V súlade s Uznesením č. 46/2013 Odbor stratégie, územného rozvoja a riadenia projektov spracoval **Správu z hodnotenia PHSR BSK 2014-2020 za rok** **2016** (ďalej len „Správa“) prostredníctvom ktorej sa zabezpečuje monitorovanie a hodnotenie plnenia PHSR BSK 2014-2020 za rok 2016.

V súlade so systémom riadenia, definovaným v PHSR BSK 2014-2020, monitorovanie a hodnotenie predstavujú procesy, ktoré systematicky skúmajú aktuálny stav relevantných informácií a následne hodnotia ich súlad so stanovenými cieľmi v PHSR BSK 2014-2020, účinnosť realizovaných procesov, vhodnosť nastavenia jednotlivých opatrení a skupín aktivít a pripravujú odporúčania na zvýšenie ich efektívnosti.

Správa vychádza z piatich prioritných osí a jedenástich opatrení, ktoré boli definované v strategickej a programovej časti PHSR BSK 2014-2020.

**Samotné monitorovanie a následne hodnotenie má tri časti spracované pre každú prioritnú os:**

1. Východisková časť;
2. Analytická časť;
3. Hodnotiaca časť.

Záverom správy je návrhová časť, ktorá obsahuje opatrenia na rok 2017, zvyšujúce efektivitu plnenia PHSR BSK 2014-2020.

Správa bola v štádiu návrhu predložená na pripomienkovanie príslušným odborom Úradu BSK.

**1. Východisková časť**

Východisková časť popisuje prepojenie analytickej a strategickej časti PHSR, predstavuje opatrenia a aktivity jednotlivých prioritných osí, ktoré boli predmetom monitorovania a hodnotenia. Detailnejšie rozpracovanie spolu so SWOT analýzou sa nachádza priamo v Správe.

**Prepojenia prioritných osí (PO 1-5) a opatrení (Opatrenia 1-11) PHSR BSK 2014-2020**

**2. Analytická časť**

Analytická časť obsahuje analýzu vývoja sledovaných ukazovateľov v období 2010-2016 a porovnanie pokroku oproti plánovaným hodnotám v roku 2020. Detailnejšie rozpracovanie spolu s interpretáciou ukazovateľov sa nachádza priamo v Správe.

Zber a vyhodnotenie údajov v Správe prebehlo k termínu 01.05.2017. Vzhľadom na to, že väčšina štatistických údajov bola dostupná len za rok 2015, grafický prehľad porovnania súčasného stavu s cieľovými hodnotami naplánovanými na rok 2020 obsahuje údaje za rok 2015 (prehľady pracujú s poslednými dostupnými údajmi).

**Porovnanie hodnôt** **PO1: Veda, výskum a inovácie za rok 2014 s cieľovými hodnotami v roku** **2020**





V oblasti vedy, výskumu a inovácií podľa aktuálnych štatistík v BSK môžeme sledovať najpozitívnejší trend vývoja ukazovateľa reprezentujúceho podiel domácností pripojených k vysokorýchlostnému internetu (120%), čo má výrazný dopad na informovanosť spoločnosti v kraji. Naopak, nepriaznivý stav ostáva pri ukazovateli počtu výskumných pracovníkov (72%), aj keď v porovnaní s ostatnými krajmi SR má BSK postavenie dominantného inovačného regiónu a jeho pozícia sa každým rokom posilňuje, a pri ukazovateli celkových výdavkov na vedu a výskum (47%), ktoré aj napriek slabej štátnej podpore rastú, najmä vďaka predchádzajúcej podpore z OP VaV, z ktorého bola podporená vedecká infraštruktúra a v súčasnosti OP VaI, ktorý podporuje najmä vedecký výskum a ľudské zdroje.

**Porovnanie hodnôt** **PO2: Ľudské zdroje za rok 2014 s cieľovými hodnotami v roku** **2020**

V BSK v oblasti ľudských zdrojov podľa dostupných dát najvyššie priaznivé hodnoty v roku 2016 dosiahli ukazovatele celkový prírastok obyvateľstva (112%), aj keď podľa štatistík je BSK jeden z najstarších krajov SR z hľadiska vekovej štruktúry, a saldo sťahovania obyvateľstva (124%), pričom pri tomto ukazovateli môže ísť z hľadiska absorpčnej schopnosti územia aj o negatívny jav, ktorý vplýva na kvalitu životného prostredia, sociálneho zabezpečenia alebo dopravy. Naopak, najväčší problém v tejto oblasti je pri ukazovateli počtu ľudí ohrozených chudobou a sociálnou exklúziou, ktorý je spôsobený štrukturálnymi problémami metropolitného regiónu (160%).

**Porovnanie hodnôt** **PO3: Zamestnanosť za rok 2014 s cieľovými hodnotami v roku** **2020**



V oblasti zamestnanosti v BSK zaznamenávame najpozitívnejší trend pri ukazovateli miery nezamestnanosti podľa VZPS (110%) a miery dlhodobej nezamestnanosti podľa VZPS (200%), ktoré sú v porovnaní s cieľovými hodnotami do roku 2020 vyššie, avšak každým rokom klesajú k cieľovej hodnote, čo súvisí s nárastom počtu podnikateľských subjektov, nárastom zamestnanosti mladých napr. v poľnohospodárstve, ale zároveň aj umelým znižovaním nezamestnanosti - vyradením z evidencie uchádzačov o prácu. Vysoké hodnoty stále zaznamenávame pri ukazovateli miery rizika chudoby (146%), čo je zapríčinené prepojením priemernej mzdy s vysokými nákladmi na život v BSK.

**Porovnanie hodnôt** **PO4: Konkurencieschopnosť, rast a podnikateľské prostredie za rok 2014 s cieľovými hodnotami v roku** **2020**

V BSK v oblasti konkurencieschopnosti, rastu a podnikateľského prostredia vidíme pozitívny vývoj pri ukazovateli HDP na obyvateľa v PKS (121%), pričom BSK výrazne predbieha ostatné slovenské kraje, alebo pri ukazovateli podielu poľnohospodárskej pôdy v BA (103%), ktorý aj napriek tomu, že BSK je metropolitný región a má vysoký stupeň urbanizácie, je stále vysoký, čo podporuje lokálnu zamestnanosť v poľnohospodárstve, pričom v posledných rokoch vzrastá počet mladých poľnohospodárov. Naopak, nízke hodnoty v porovnaní s očakávanými v roku 2020 stále zaznamenávame pri ukazovateli PZI na obyvateľa (90%).

**Porovnanie hodnôt** **PO: Životné prostredie, zmeny klímy a obnoviteľné zdroje za rok 2014 s cieľovými hodnotami v roku** **2020**

Pozitívny trend v BSK v oblasti ŽP a dopravy zaznamenávame pri ukazovateli podielu zhodnocovaného komunálneho odpadu v BSK, ktorý vypovedá o zvýšení povedomia obyvateľov o recyklácii, kompostovaní a ochrane životného prostredia (98%). Nakoľko je BSK metropolitný región, za prácou do regiónu dochádza veľa ľudí z ostatných krajov a zvýšil sa počet automobilov a intenzita dopravy, sledujeme v posledných rokoch negatívny trend nárastu hodnoty ukazovateľov množstva vyprodukovaného komunálneho odpadu na obyvateľa (116%), produkcie oxidu uhoľnatého (105%) a produkcie tuhých emisií (103%), ktoré ovplyvňujú aj zdravotný stav obyvateľstva. Problémom BSK je aj vysoký modernizačný dlh.

**3. Hodnotiaca časť**

Detailnejší popis obsahuje samotná Správa v ktorej sme sa zamerali najmä na komplexný pohľad plnenia opatrení projektmi úradu BSK a ich aktuálnym stavom rozpracovania. Stav projektov je vyjadrený prostredníctvom 4 fáz: zámer, projektová dokumentácia, žiadosť o NFP, realizácia projektu. Každá fáza predstavuje 25% rozpracovanosti projektu.

**Prehľad projektov Akčného plánu Úradu BSK rozdelených podľa opatrení v grafickom prevedení**

**Zoznam opatrení:**

**Opatrenie 1:** Posilnenie výskumu, technologického rozvoja a inovácií

**Opatrenie 2:** Zlepšenie prístupu k informačno-komunikačným technológiám, ako aj využívanie ich kvality

**Opatrenie 3:** Zvýšenie konkurencieschopnosti malých a stredných podnikov, odvetvia poľnohospodárstva a rybného hospodárstva

**Opatrenie 4:** Podpora prechodu na nízkouhlíkové hospodárstvo vo všetkých sektoroch

**Opatrenie 5:** Podpora prispôsobenia sa zmenám klímy a predchádzania rizikám a ich riadenia

**Opatrenie 6:** Ochrana ŽP a presadzovanie udržateľného využívania zdrojov

**Opatrenie 7:** Podpora udržateľnej dopravy a odstraňovanie prekážok v kľúčových sieťových infraštruktúrach

**Opatrenie 8:** Podpora zamestnanosti a podporovanie mobility pracovnej sily

**Opatrenie 9:** Podpora sociálneho začleňovania a boj proti chudobe

**Opatrenie 10:** Investovanie do vzdelávania, zručností a celoživotného vzdelávania

**Opatrenie 11:** Zvyšovanie inštitucionálnych kapacít a zabezpečovanie efektivity verejnej správy

**Analýza prostredia vplývajúceho na prioritné osi**

V rámci monitorovania prostredia vplývajúceho na plnenie PHSR BSK 2014-2020 boli identifikované nasledovné trendy, ktoré najviac vplývajú na prioritné osi. Detailnejšie rozpracovanie analýzy prostredia vplývajúceho na prioritné osi je uvedená priamo v Správe. Vplyv prostredia bol skúmaný na úrovni prostredia Európskej únie, prostredia Slovenskej republiky a prostredia Bratislavského kraja.

**Prehľad najdôležitejších pozitívnych trendov sledovaného obdobia 2014-2020**

|  |  |
| --- | --- |
| **Prioritná os** | **Pozitívne trendy sledovaného obdobia** |
| **1. Veda, výskum a inovácie** | Akčný plán pre jednotný digitálny trh – Príležitosť pre Slovensko na roky 2017 – 2020; Stratégia rozvoja elektromobility v SR a jej vplyv na národné hospodárstvo SR; Akčný plán implementácie Stratégie výskumu a inovácií pre inteligentnú špecializáciu SR na roky 2015 -2016; Návrh Koncepcie inteligentného priemyslu pre Slovensko (Smart Industries); dokončenie univerzitného vedeckého parku UK BA; dokončenie univerzitného vedeckého parku STU „Slovenské Silicon Valley“ v BA; vybavenie vedeckou infraštruktúrou hrubej stavby Centra aplikovaného výskumu nových materiálov a transferu technológií; nárast high-tech exportu v % na celkovom exporte SR; zvýšenie podielu domácností pripojených k širokopásmovému internetu. |
| **2. Ľudské zdroje** | Podporná schéma na návrat odborníkov zo zahraničia; Národný akčný plán v prevencii obezity na roky 2015 – 2025; schválenie Koncepcie rozvoja práce s mládežou na roky 2016 – 2020; Akčný plán predchádzania všetkým formám diskriminácie na roky 2016-2019; Národná koncepcia informatizácie verejnej správy; podanie ŽoNFP COVP (Hlinícka, Ivanská cesta, Ivanka pri Dunaji, Farského); nárast celkového prírastok obyvateľstva na 1000 obyvateľov. |
| **3. Zamestnanosť** | Podpora projektov prístavby, výstavby a rekonštrukcie priestorov pre potreby materských škôl Ministerstvom školstva, vedy, výskumu a športu v hodnote 9,5 mil. EUR; Stratégia rozvoja turizmu v BSK do roku 2020; schválenie Návrhu zákona, ktorým sa mení a dopĺňa zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisov; Národná stratégia zamestnanosti Slovenskej republiky do roku 2020; Program aktívneho starnutia hlavného mesta SR Bratislavy na roky 2014 – 2020. |
| **4.Konkurencieschopnosť, rast a podnikateľské prostredie** | Koncepcia pre podporu startupov a rozvoj startupového ekosystému v Slovenskej republike, schválenie Návrhu zákona o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov, zavedenie Stratégie budovania „Značky kvality SK“; Národná politika pre elektronické komunikácie do roku 2020; návrh medzirezortného programu Informačná spoločnosť 2014-2020; Národný program kvality Slovenskej republiky – Stratégia zlepšovania kvality produktov a služieb zlepšovaním organizácií 2017 – 2021; zvýšenie HDP na obyvateľa v PKS, zvýšenie počtu podnikateľských subjektov. |
| **5. Životné prostredie, zmeny klímy a obnoviteľné zdroje energie** | Adaptačná stratégia ku zmene klímy na území Hl. mesta SR Bratislavy; vytvorenie Katalógu adaptačných opatrení miest a obcí BSK na nepriaznivé dôsledky zmeny klímy; Vodný plán Slovenska; Strategický plán rozvoja dopravy SR do roku 2030; aktualizácia súboru indikátorov stavu a ochrany biodiverzity na Slovensku; Národný systém dopravných informácií; projekt TRANSDANUBE.PEARLS, projekt FLOOD Serv; projekt Cyklolávky, nárast podielu zhodnocovaného komunálneho odpadu. |

**Návrhová časť - opatrenia na rok 2017**

Opatrenia na rok 2017 sa sústreďujú na vylepšenie hodnotenia rozvoja jednotlivých regiónov EÚ Eurostatom prostredníctvom využitia 2 indexov- Social Progress Indexu a Regionálneho indexu konkurencieschopnosti, nakoľko v súčasnosti využívaný hlavný ukazovateľ HDP na obyvateľa v parite kúpnej sily dostatočne nereflektuje reálnu úroveň sociálneho pokroku a kvality života v regiónoch. V rámci prostredia BSK navrhujeme doplnenie tohto ukazovateľa ďalšími indikátormi Social Progress Indexom a Regionálnym indexom konkurencieschopnosti, ktoré by zohľadňovali ako sociálne, tak aj demografické a environmentálne aspekty života v regióne. Nakoľko vypracovanie týchto indexov je časovo náročné, odhadujeme jeho vypracovanie v rámci rokov 2017-2018.

**Opatrenia na rok 2017-2018**

|  |  |  |
| --- | --- | --- |
| PHSR\_O17.1 | **Hodnotenie prostredníctvom Social Progress Index (SPI)** | **2017/2018** |
| **Popis:** Index sociálneho pokroku (SPI) EÚ sa zameriava na meranie sociálneho pokroku pre každý región ako doplnok k tradičnému hodnoteniu hospodárskeho pokroku. SPI pomáha pochopiť vzťah medzi hospodárskou výkonnosťou a sociálnym pokrokom v regióne. Identifikáciou najnaliehavejších oblastí pomáha pri určovaní priorít, ktoré vedú k zlepšeniu komunikácie medzi vládou, podnikmi a spoločnosťou pre podporu spolupráce. Cieľom hodnotenia indexu SPI v rámci prostredia BSK bude hodnotenie spoločenského pokroku ako schopnosti spoločnosti spĺňať základné ľudské potreby svojich občanov v rámci kraja. SPI v rámci BSK bude hodnotený prostredníctvom vybraných sociálnych a environmentálnych ukazovateľov, ktoré zachytia tri rozmery sociálneho pokroku (základné ľudské potreby, blahobyt a príležitosť), ktoré sú ďalej rozdelené do podskupín- komponentov. | |  |
| PHSR\_O17.2 | **Hodnotenie prostredníctvom Regionálneho indexu konkurencieschopnosti (RIK)** | **2017/2018** |
| **Popis:** Regionálny index konkurencieschopnosti meria, porovnáva a skúma konkurencieschopnosť regiónov EÚ, pričom tá závisí od schopnosti regiónu predvídať a úspešne sa prispôsobiť vnútorným a vonkajším hospodárskym a sociálnym výzvam, a to poskytnutím nových ekonomických príležitostí vrátane kvalitnejších pracovných miest. Cieľom spracovania hodnotenia BSK prostredníctvom RIK je detailnejšia analýza a porovnanie s jednotlivými regiónmi v rámci EÚ, pričom tento nástroj pomáha regiónu identifikovať silné aj slabé stránky a investičné priority pri príprave stratégií rozvoja. RIK bude v rámci BSK hodnotený prostredníctvom 11 pilierov, ktoré opisujú rôzne aspekty konkurencieschopnosti a sú rozdelené do troch skupín (základná, efektívna a inovačná), ktoré sú ďalej rozdelené do podskupín- pilierov. | |  |

**Záver**

Správa z hodnotenia PHSR BSK 2014-2020 za rok 2016 predstavuje širokospektrálny monitorovací nástroj, ktorý analyzoval trendy vplývajúce na napĺňanie cieľov PHSR BSK 2014-2020, vývoj sledovaných merateľných ukazovateľov a zostavil opatrenia, ktoré vplývajú na napĺňanie cieľov PHSR BSK 2014-2020, predstavil stav projektov definovaných Akčným plánom BSK a definoval spätnú väzbu pre samotný program PHSR BSK 2014-2020.

Vzhľadom na to, že systém monitorovania a hodnotenia je dôležitým prvkom v procese implementácie dokumentu naviazaného na finančné zdroje určené na rozvoj, aj ďalšie Správy z hodnotenia PHSR BSK 2014-2020 budú v prvom rade upozorňovať na nedostatočné plnenie a zavádzať opatrenia za účelom dosiahnutia pokroku plnenia.

**Príloha č. 1:** Správa z hodnotenia PHSR BSK 2014-2020 za rok 2016- **CD**